title: Hyönteinen (albumi)

text: Musiikillisesti levy on hieman kevyempi kuin edeltäjänsä, vuonna 2007 julkaistu "Kalliot leikkaa". Se on myös kestoltaan huomattavasti edellisiä albumeja lyhyempi, esimerkiksi "Kalliot leikkaa" oli lähes 20 minuuttia pidempi. Kriitikot eivät albumista juurikaan innostuneet, vaan sitä pidettiin pääsääntöisesti Liekin uran heikoimpana. Paimen-albumia seuranneella kiertueella "Kauan kauan sitten"-laulun esittelypuheessa yhtyeen basistilla oli tapana tokaista, että edellinen levy oli "umpisurkea". Levyn kannen on muiden yhtyeen albumien tapaan tehnyt sarjakuvataiteilija Jenni Rope.


title: Paimen (albumi)

text: Paimen on vuonna 2010 julkaistu Liekki-yhtyeen kuudes ja toistaiseksi viimeisin studioalbumi. Kaksi vuotta aikaisemmin ilmestyneen "Hyönteisen" tapaan se ei ollut suuri myyntimenestys, vaan pysyi Suomen virallisella listalla ainoastaan viikon ajan sijalla 37. "Paimen" on listasijoitukseltaan huonoin yhtyeen albumeista.


title: Paimen (albumi)

text: Musiikillisesti Liekki palaa "Paimenella" usean raskaampaa progressiivista rockia sisältäneen levyn jälkeen kahden ensimmäisen albuminsa tunnelmiin, jossa on progen lisäksi vaikutteita myös popista ja folk rockista. "Paimen" sai kriitikoilta jälleen myönteisen vastaanoton edellisen levyn murskaavien arvioiden jälkeen. Albumin kannen on muiden yhtyeen levyjen tapaan tehnyt sarjakuvataiteilija Jenni Rope.


title: Royal Tank Regiment

text: Royal Tank Regiment (RTR, ennen Tank Corps ja Royal Tank Corps) on maailman vanhin panssariyksikkö ja nykypäivänä Britannian armeijaan kuuluva panssaroitu rykmentti ja osa Royal Armoured Corps -joukkoja.


title: Royal Tank Regiment

text: Tunnettuihin yksikössä palvelleisiin henkilöihin kuuluu muun muassa Arabian Lawrencena tunnettu T. E. Lawrence (1923–25).


title: The Mint (kirja)

text: The Mint on brittiläisen sotilashenkilön T. E. Lawrencen teos, jossa tämä kuvaa palvelustaan Kuninkaallisissa ilmavoimissa 1920-luvulla. Kirjaa ei voitu aikakaudelle liiallisen vapaamielisyyden vuoksi julkaista Lawrencen elinaikana, vaan se julkaistiin vasta tämän kuoleman jälkeen 1955.


title: The Mint (kirja)

text: "The Mint" ja sotamuistelmat "Seven Pillars of Wisdom" (1922) ovat T. E. Lawrencen merkittävimmät kirjalliset teokset tämän käännösteosten ja kirjeenvaihdon ohella. "The Mint" on Lawrencen sotamuistelmien ohella käännetty useille eri kielille.


title: Leonard Woolley

text: Leonard Woolley (17. lokakuuta 1880, Lontoo, Yhdistynyt kuningaskunta – 20. helmikuuta 1952, Lontoo,Yhdistynyt kuningaskunta) oli brittiläinen arkeologi, joka tunnetaan parhaiten kaivauksistaan Urin kaupungissa Mesopotamiassa. Woolleyta pidetään yhtenä ensimmäisistä moderneista arkeologista ja hänet ritaroitiin 1935 panoksestaan arkeologian tieteenalalle.


title: Leonard Woolley

text: Woolley työsketeli vuosina 1907–1911 lähellä Wadi Halfaa, Sudanissa jossa hän teki kaivauksia alueella josta löytyi muinaisia Egyptiläisiä esineitä. Myöhemmin vuosina 1912–1914 Woolley ja Arabian Lawrencena tunnettu T. E. Lawrence työskentelivät yhdessä Karkemišin kaivauksilla.


title: Sininen muistolaatta

text: Sininen muistolaatta () on Yhdistyneessä kuningaskunnassa tunnettujen henkilöiden tai tapahtumien muistoksi paljastettava muistolaatta, josta on vuodesta 1986 lähtien vastannut maan kulttuuriministeriön alainen English Heritage. Ensimmäiset muistolaatat paljastettiin Lontoossa 1800-luvulla.


title: FS Linois (1867)

text: Linois oli Ranskan laivaston vuonna 1867 vesillelaskettu puurunkoinen parkkitakiloitu 1. luokan aviso.


title: FS Linois (1867)

text: Alus tilattiin Toulonin laivastontelakalta ja sen köli laskettiin 18. toukokuuta 1865. Alus laskettiin vesille 31. lokakuuta 1867 ja se otettiin palvelukseen 1. helmikuuta 1869.


title: FS Linois (1867)

text: "Linois" poistettiin alusluettelosta 31. joulukuuta 1890.


title: Kehräjäkälät (heimo)

text: Kehräjäkälät ("Lecanoraceae") on maljajäkälien lahkoon kuuluva heimo.


title: Menden kieli

text: Mende on Sierra Leonen etelä- ja keskiosassa puhuttu mandelainen kieli. Sitä puhuu äidinkielenään 1,5 miljoonaa ihmistä. Mende kuuluu mandelaisten kielten lounaishaaraan ja sen läheisin sukukieli on loko. Sierra Leonen lisäksi menden puhujia asuu myös Liberiassa ja Guineassa. Liberiassa menden puhujamäärä oli vuonna 1991.


title: Menden kieli

text: Mendeä voidaan kirjoittaa latinalaisilla kirjaimilla, mutta sille on kehitetty myös oma mende-kirjoitusjärjestelmä.


title: Teloschistaceae

text: Teloschistaceae on keltajäkälien lahkoon kuuluva heimo.


title: La Primavera (kappale)

text: La Primavera on saksalaisen Sash!-tuottajatiimin musiikkikappale, jolla vierailee myös yhdysvaltalainen laulaja La Trec. Kappale julkaistiin 16. maaliskuuta 1998 tiimin toisen studioalbumin "Life Goes Onin" ensimmäisenä singlenä.


title: La Primavera (kappale)

text: CD Maxi-single (Europe, 1998)


title: Pekka Kultanen

text: Pekka Kultanen (s. 23. heinäkuuta 1956 Pietarsaari) on uransa jo päättänyt suomalainen jalkapalloilija. Hän pelasi hyökkääjänä. Kultasen kasvattajaseura on FF Jaro, jota hän edustikin lähes koko uransa kotimaassa. Vuodet 1978-1979 hän pelasi ruotsalaisessa IFK Sundsvallissa, joka pelasi vuonna 1979 Allsvenskanissa eli korkeimmalla sarjatasolla. Kultanen pelasi Allsvenskanissa 24 ottelua ja teki yhden maalin. Vuonna 1980 hän palasi Jaroon ja lopetti uransa vuonna 1989 Kakkosen Nykarleby IK:ssa. Hän on 174 senttimetriä pitkä ja painaa 70 kiloa.


title: Stay (kappale)

text: Stay on saksalaisen tuotantotiimi Sash!:n kappale, jolla vierailee euroopanamerikkalainen laulaja La Trec. Sen julkaisi Mighty Recrods heidän It’s My Life – The Album-debyyttialbumin neljäntenä ja viimeisenä singlenä 29. syyskuuta 1997. Kappale oli yhteensä neljä viikkoa "Canadian RPM Dance Chartin" kärjessä ja se saavutti 10. sijan Saksassa sekä 19. sijan Sveitsissä. Kappale pääsi myös neljänkymmenen parhaan joukkoon Itävallassa, Belgiassa, Saksassa, Irlannissa, Italiassa ja Alankomaissa. Tämä on myös heidän kolmas peräkkäinen kappale, joka on saavuttanut Britannian singlelistan toisen sijan.


title: Mongon kieli

text: Mongo on Kongon demokraattisessa tasavallassa puhuttu bantukieli. Sitä puhui vuonna 1991 äidinkielenään ihmistä.


title: Lucian Sânmărtean

text: Lucian Iulian Sânmărtean (s. 13. maaliskuuta 1980 Bistrița) on romanialainen jalkapalloilija, joka edustaa Liga I:ssä pelaavaa Steaua Bukarestia. Oikeajalkaisen Sânmărteanin pelipaikka on keskikenttä. Hän kuuluu myös Romanian jalkapallomaajoukkueeseen.


title: Lucian Sânmărtean

text: Sânmărtean aloitti uransa kotikaupunkinsa Gloria Bistrițassa, jota hän edusti vuodet 1998-2003. Vuonna 2003 hän siirtyi Kreikan Superliigan Panathinaikosiin. Panathinaikosissa Sânmărtean pelasi viisi kautta, mutta tilille kertyi vain 24 ottelua Superliigassa. Kaudella 2003–2004 hän voitti seuran paidassa sekä Superliigan että Kreikan cupin.


title: Lucian Sânmărtean

text: Talvella 2007 Sânmărtean siirtyi Alankomaiden Eredivisien Utrechtiin. Hän pelasi seurassa vuoteen 2008 asti ollen kentällä vain 16 liigaottelussa ilman maaleja. Tammikuussa 2009 Sânmărtean palasi kasvattajaseuraansa Gloria Bistrițaan. Hän edusti seuraa vain saman vuoden joulukuuhun asti, kunnes siirtyi FC Vasluihin. Vasluissa pelatun neljän vuoden aikana Sânmărtean voitti Romanian cupin. Hän pelasi 121 ottelua, joissa hän onnistui maalinteossa 11 kertaa.


title: Lucian Sânmărtean

text: Talvella 2014 Sânmărtean siirtyi kotimaansa suurseuraan Steaua Bukarestiin, jossa hän voitti liigamestaruuden kaudella 2013–2014 ensimmäistä kertaa urallaan. Myös kaudella 2014–2015 Sânmărtean juhli Liga I:n mestaruutta. Hän pelasi seuran paidassa vuosina 2014–2015 26 ottelua tehden niissä viisi maalia. Vuonna 2014 hänet valittiin vuoden jalkapalloilijaksi kotimaassaan.


title: Lucian Sânmărtean

text: Tammikuussa 2015 Sânmărtean siirtyi Saudi-Arabian valioliigan Ittihadiin.


title: Lucian Sânmărtean

text: Romaniaa alle 21-vuotiaiden maajoukkueessa edustanut Sânmărtean debytoi Romanian jalkapallomaajoukkueessa vuonna 2002. Silloinen päävalmentaja Ioan Sabău sanoi Sânmărteanin olevan Romanian lahjakkain pelaaja sitten Gheorghe Hagin. Sânmărteanin ura ei kuitenkaan edennyt odotetulla tavalla loukkaantumisista johtuen ja hän pelasi seuraavat maaottelunsa vasta vuonna 2011, kahdeksan vuotta edellisestä maajoukkuekomennuksesta. Victor Pițurcăn aikana Sânmărtean nousi mukaan maajoukkueeseen vakiopelaajaksi.


title: Lucian Sânmărtean

text: Seurajoukkuetasolla


title: Lucian Sânmărtean

text: Henkilökohtainen


title: Otto Leonidas Sirelius

text: Otto Leonidas Sirelius (15. toukokuuta 1859 Pietari – 1918 (?) Pietari) oli suomalaista sukua ollut Venäjän keisarikunnan armeijassa palvellut jalkaväenkenraali.


title: Otto Leonidas Sirelius

text: Hänen vanhempansa olivat kenraalimajuri Otto Arvid Ferdinand Sirelius ja vapaaherratar Maria Stackelberg. Sirelius kävi Pietarissa Paavalin sotaopiston 1877–1879 ja Nikolain yleisesikunta-akatemian 1883–1885. Hän palveli ensin upseerina Henkikaartissa ja myöhemmin esikuntaupseerina useissa joukko-osastoissa. Hänet ylennettiin 1894 everstiksi ja 1902 kenraalimajuriksi. Vuosina 1897–1903 Sirelius toimi Venäjän sotilasasiamiehenä Kööpenhaminassa ja Tukholmassa, minkä jälkeen hän komensi Henkikaartissa ensin jääkärirykmenttiä ja vuodesta 1906 jääkäriprikaatia. Vuonna 1908 hänet ylennettiin kenraaliluutnantiksi ja siirrettiin 23. jalkaväkidivisioonan komentajaksi Helsinkiin, mistä hän siirtyi kaksi vuotta myöhemmin 3. jalkaväkidivisioonan komentajaksi.


title: Otto Leonidas Sirelius

text: Ensimmäisen maailmansodan sytyttyä Sirelius määrättiin Aleksandr Samsonovin komentamaan Venäjän 2. armeijaan 2. armeijakunnan komentajaksi. Hän osallistui muun muassa venäläisille katastrofaalisen tappion tuottaneeseen Tannenbergin taisteluun elokuussa 1914. Sirelius kuitenkin ylennettiin vuoden 1915 alussa jalkaväenkenraaliksi ja siirrettiin 23. armeijakunnan komentajaksi. Vuonna 1916 hän komensi 4. Siperian armeijakuntaa. Vuoden 1917 alussa Sirelius sai komentoonsa Romaniassa 23. ja 34. armeijakunnasta yhdistetyn niin sanotun Dobrudžan armeijan. Sirelius oli jalkaväenkenraali Leonid Leschin ohella ainoa Venäjän armeijan suomalaissukuisista upseereista, joka sai ensimmäisen maailmansodan aikana komentoonsa kokonaisen armeijan.


title: Otto Leonidas Sirelius

text: Sirelius erosi sotapalveluksesta helmikuun vallankumouksen jälkeen vuonna 1917. Hän tuki Venäjän sisällissodan alkuvaiheessa Etelä-Venäjällä toimineita valkoisia kenraaleita, mutta jäi bolševikkien vangiksi. Hänet vietiin vankina Pietariin (Petrogradiin), minkä jälkeen hänet teloitettiin tarkemmin tuntemattomana ajankohtana.


title: Otto Leonidas Sirelius

text: Kenraalimajuri ja lääninkuvernööri Leo Aristides Sirelius oli Otto Leonidas Sireliuksen veli.


International Federation of the Phonographic Industry (IFPI) on järjestö, joka edustaa maailmanlaajuista levyteollisuutta. Se on voittoa tavoittelematon järjestö, joka on rekisteröity Sveitsissä. Yrityksen sihteeristö toimii Lontoossa, jolla on aluetoimistoja Brysselissä, Hongkongissa ja Miamissa.


title: International Federation of the Phonographic Industry

text: Järjestön päätehtävä on edistää musiikkiäänitteiden arvoa, turvata äänitetuottajien oikeuksia sekä laajentaa musiikkiäänitteitä kaupalliseen käyttöön. Sen palveluja jäsenille ovat oikeudellisen alan neuvonta (lobbaus), piratismin valvonta, oikeudenkäynti ja sääntelyasiat, markkinatutkimus ja viestintätuki.


text: Frances Moore nimitettiin IFPIn nykyiseksi toimitusjohtajaksi 1. heinäkuuta 2010. Hän korvasi John Kennedyn, joka oli johtanut organisaatiota vuodesta 2005 lähtien ja oli yksi Live Aidin sekä Live8:n vastaavista tuottajista. IFPIn päämaja on tällä hetkellä City of Westminsterin kaupunginosassa Lontoossa, Englannissa.


title: Toraja-sa’dan

text: Toraja-sa’dan on Indonesiassa Sulawesin saaren eteläosassa puhuttu austronesialainen kieli. Sitä puhuu vuoden 2000 väestönlaskennan mukaan äidinkielenään ihmistä.


title: Limier-luokka

text: Limier-luokka oli Ranskan laivaston viiden puurunkoisen parkkitakiloidun aluksen muodostama 1. luokan avisoluokka, jotka luokiteltiin vuonna 1876 3. luokan risteilijöiksi.


Luettelo Euroopan valtioiden johdon vierailuista Yhdysvaltoihin. Tämä luettelo on osa artikkelikokonaisuutta, joka on sivulla Luettelo valtioiden johdon vierailuista Yhdysvaltoihin.


title: Ari Moilanen (painonnostaja)

text: Ari Moilanen (s. 1956) on suomalainen painonnostaja ja painonnostovalmentaja. Hän valmentaa OAK:ssa (Ounasvaaran Atleetti Klubi).


title: Ari Moilanen (painonnostaja)

text: Omalla painonnostourallaan Moilasen parhaat kansainväliset saavutukset olivat maailmancupin 5. tila (1985 Jerevan, Armenia) ja Pohjoismaiden mestaruuskilpailujen pronssimitali (1985 Tanska) sekä kotimaiset saavutukset nuorten SM-kultaa 1978 ja 1979 ja miesten SM-hopeaa 1986 ja 1990. Hänen parhaat tuloksensa ovat 347,5 kg (tempaus 157,5 kg + työntö 190 kg) sarja 110 kg vuonna 1984.


title: Ari Moilanen (painonnostaja)

text: Ari Moilanen on ollut aktiivinen painonnostovalmentaja, joka on toiminut muun muassa Viron miesten lentopallomaajoukkueen fysiikkavalmentajana 2006, Uuden-Seelannin painonnostomaajoukkueen päävalmentajana 2007–2009, Pekingin olympialaisissa 2008 Uuden-Seelannin painonnostojoukkueen johtajana ja päävalmentajana ja Suomen joukkueen päävalmentajana.


title: Ari Moilanen (painonnostaja)

text: Moilanen sai vuonna 1992 elinikäisen kilpailu- ja toimitsijakiellon dopingin vuoksi. Toimitsijakielto on sittemmin purettu.


Luettelo Afrikan valtioiden johdon vierailuista Yhdysvaltoihin. Tämä luettelo on osa artikkelikokonaisuutta, joka on sivulla Luettelo valtioiden johdon vierailuista Yhdysvaltoihin.


title: Hannes Björninen

text: Hannes Antti Ilari Björninen (s. 19. lokakuuta 1995 Lahti) on suomalainen jääkiekkoilija, joka edustaa SM-liigajoukkue Pelicansia. Hän toimii joukkueen kapteenina. Björninen on pelipaikaltaan keskushyökkääjä, mutta hän osaa pelata myös laidassa.


title: Hannes Björninen

text: Björninen on Pelicansin oma kasvatti. Hän toimi seuran C-nuorten kapteenina kaudella 2010–2011. Kaudella 2012–2013 Björninen nousi vain 16-vuotiaana Pelicansin A-nuorten kapteenistoon ja seuraavalla kaudella 2013–2014 hänet nimettiin 17-vuotiaana joukkueen kapteeniksi. Björninen voitti Pelicansin sisäisen piste- ja syöttöpörssin tehoilla 16+35=51, kuten myös kevään 2014 pudotuspeleissä tehoilla 4+7=11. Hän jakoi myös joukkueen sisäisen tehotilaston voiton Taavi Vartiaisen kanssa lukemalla +4.


title: Hannes Björninen

text: Huhtikuussa 2014 Björninen solmi juniorisopimuksen Pelicansin SM-liigajoukkueen kanssa. Hän oli alkukauden 2014–2015 sivussa yläraajavamman vuoksi. Kuntouduttuaan Björninen teki liigadebyyttinsä 10. lokakuuta 2014 vieraissa Saimaan Palloa vastaan. Hän sai ottelussa jääaikaa 21.08 minuuttia. Björninen keräsi myös yhden kahden minuutin jäähyn kiinnipitämisestä. Samassa kuussa hän teki 2+1-vuotisen jatkosopimuksen Pelicansin kanssa. Björninen teki liigauransa avausmaalin 15. marraskuuta 2014 Espoo Bluesia vastaan. Jarkko Piiparinen valitsi hänet ottelun legendojen tähtien kolmostähdeksi. Kaikkiaan Björnisen tulokaskausi toi 46 runkosarjaottelussa tehot 1+5=6. SM-liigakauden päätyttyä, maaliskuussa 2015 Pelicans lainasi hänet loppukaudeksi Mestis-joukkue KooKoohon, jossa Björninen voitti kauden päätteeksi Mestis-hopeaa.


title: Hannes Björninen

text: Kaudella 2015–2016 Björninen teki SM-liigan runkosarjassa 15 tehopistettä. Hän voitti Pelicansin sisäisen tehotilaston lukemalla +6. Kaudella 2016–2017 Björninen oli joukkueen ainoa, joka pelasi kauden kaikki 60 runkosarja- ja viisi playoff-ottelua. Marraskuussa 2016 hän teki Pelicansin kanssa kaksivuotisen jatkosopimuksen kevääseen 2019 saakka.


title: Hannes Björninen

text: Björninen nimettiin kaudeksi 2017–2018 Pelicansin varakapteeniksi. Hän pelasi loukkaantumisten vuoksi runkosarjassa vain 39 ottelua. Kaudeksi 2018–2019 Björninen nimettiin joukkueen kapteeniksi.


title: Hannes Björninen

text: Björninen pelasi alle 20-vuotiaiden MM-kilpailuissa vuonna 2015. Yhteensä on pelannut 15 nuorten maaottelua.


title: Hannes Björninen

text: Björnisen isoveli Anton on pelannut jääkiekkoa puolustajana.


title: Oskar Krabbe

text: Oskar Krabbe-Rosqvist (5. marraskuuta 1871 Hämeenlinna – 11. joulukuuta 1951) oli suomalainen näyttelijä. Hän esiintyi sekä suomen- että ruotsinkielisissä teattereissa. Lisäksi hän kirjoitti ja käänsi lukuisiä näytelmiä ja työskenteli sanomalehtitoimittajana.


title: Oskar Krabbe

text: Oskar Krabbe-Rosqvistin vanhemmat olivat oluenpanija Anders Krabbe-Rosqvist ja Hilda Albertina Granbohm. Turussa suorittamansa Leistenin yhteiskoulun jälkeen Krabbe kävi Dramaattisen Oppilaskoulun kurssin Helsingissä. Krabbella oli lukuisia näyttämökiinnityksiä: Ida Aalberg-Teatteri 1893–1894, Svenska Inhemska Teatern 1894–1899, kiertueita Ruotsissa ja Suomessa 1899–1903, Svenska Inhemska Teatern 1903–1904, Helsingin Ruotsalainen Teatteri ja Folkteatern 1904–1906, Tampereen Teatteri 1906–1908, oma kiertue 1908–1912, Suomalainen Maaseututeatteri (ohjaaja) 1912–1913, Svenska Inhemska Teatern 1913–1916 ja Kansan Näyttämö 1916–1920.


title: Oskar Krabbe

text: Krabben ruotsinkielisiä näyttämötehtäviä olivat muun muassa Niilo (näytelmässä "Murtovarkaus") ja Göran Persson ("Kaarina Maununtytär"). Suomeksi hän näytteli muun muassa pääroolin kappaleessa "Kauppaparooni".


title: Oskar Krabbe

text: Oskar Krabbella oli roolitehtäviä kolmessa suomalaisessa mykkäelokuvassa, jotka kaikki ovat kadonneet: "Nuori luotsi" (1913), "Verettömät" (1913) ja "Kesä" (1915).


title: Oskar Krabbe

text: Oskar Krabben nuorempi veli, Albin Krabbe, oli niin ikään näyttelijä.


title: Orhei

text: Orhei (, aiemmin myös , ) on Moldovan 9. suurin kaupunki ja piirikeskus. Se sijaitsee maan keskiosassa, maanteitse 47 kilometriä pääkaupunki Chișinăusta pohjoiseen.


title: Orhei

text: Vuoden 2014 alussa Sorocan kaupungin väkiluvuksi arvioitiin 33 600; koko Orhein piirissä oli 125 400 asukasta. Vuosikymmen aiemmin (väestönlaskenta 2004) kaupungin asukasluku oli 25 641.


title: Ungheni

text: Ungheni (, ) on Moldovan seitsemänneksi suurin kaupunki ja Unghenin piirin keskus. Se sijaitsee Prutjoen itärannalla Romanian vastaisella rajalla ja on osa Keski-Moldovaa. Ungheniin on maanteitse 126 kilometriä pääkaupunki Chișinăusta länteen.


title: Ungheni

text: Vuoden 2014 alussa Unghenin kaupungin asukasluvuksi arvioitiin 38 400 ja koko Unghenin piirin 117 400 henkeä. Vuosikymmen aiemmin (2004) toteutetussa väestönlaskennassa kaupungin väkiluku oli 32 530.


title: Ungheni

text: Noin 20 kilometriä kaupungin luoteispuolella on kansainvälinen maantien raja-asema ja siltayhteys Prutjoen vastarannalle Romaniaan, jossa Iașin kaupunki sijaitsee 29 kilometrin päässä rajasta. Unghenin on merkittävä rautateiden kauttakulku- ja risteyspaikkakunta. Kaupungin kautta kulkee Moldovan rautateiden (Calea Ferată din Moldova, CFM) pääratayhteys, joka saapuu lännessä Romanian Iasista ja jatkaa Unghenin pääkaupunki Chișinăuhin, Transnistrian Benderin ja Tiraspol kautta Ukrainan Odessan alueelle. Myös sivuratayhteys Moldovan pohjoisosiin (mm. Bălți) ja sitä kautta Ukrainaan, liittyy päärataverkkoon Unghenissa.


title: Soroca

text: Soroca (, ) on Moldovan 8. suurin kaupunki. Se sijaitsee maan pohjoisosassa Dnestrin lounaisrannalla, noin 150 kilometriä pääkaupunki Chişinăusta pohjoiseen.


title: Soroca

text: Vuoden 2014 alussa Sorocan kaupungissa arvioitiin olevan noin 37 500 ja koko Sorocan piirissä 100 100 asukasta. Vuosikymmen varhaisemmassa (2004) väestönlaskennassa kaupungin asukasluku oli 28 362.


title: Soroca

text: Kaupungista johtaa paikallistie joen vastarannalle Ukrainan Vinnytsjan alueelle ja tällä tiellä on paikallinen raja-asema. Noin 10 kilometriä kaupungin pohjoispuolella on kansainvälinen raja-asema ja suurempi siltayhteys Dnestrjoen vastarannalle Ukrainan Jampolin kaupunkiin.


title: Albin Krabbe

text: Albin Krabbe-Rosqvist (1. lokakuuta 1879 Hämeenlinna – 20. toukokuuta 1918) oli suomalainen näyttelijä. Hän näytteli paitsi suomenruotsalaisissa, myös ruotsalaisissa teattereissa.


title: Albin Krabbe

text: Albin Krabbe-Rosqvistin vanhemmat olivat oluenpanija Anders Krabbe-Rosqvist ja Hilda Albertina Granbohm. Turussa suorittamansa yhteiskoulun jälkeen Krabbe opiskeli maalaustaidetta Helsingissä ja Kööpenhaminassa. Näyttämötaidetta hän opiskeli Tukholmassa 1889–1891. Krabbella oli lukuisia näyttämökiinnityksiä 1900-luvun vaihteen molemmin puolin: August Arppen seurue 1891–1892, Tukholman Folkteatern 1892–1894, Svenska Inhemska Teatern (Turku) 1894–1897, Axel Collinin, Bror Olssonin ja v. d. Ostenin seurueet (Ruotsi) 1897–1903 sekä Svenska Teatern ja Folkteatern 1903–1911.


title: Albin Krabbe

text: Krabben näyttämötaiteellisia tehtäviä olivat muun muassa Romeo ("Romeo ja Julia"), Nikita ("Pimeyden valta"), Turkka ("Tukkijoella") ja nimiosa kappaleessa "Rikskurtisören". Kaikki edellä mainitut roolit olivat ruotsinkielisiä.


title: Albin Krabbe

text: Krabbe toimi muodostamansa Oulunkylän suojeluskunnan päällikkönä. Muutamia vuosia ennen edesmenoaan hänet nimitettiin reservinvänrikiksi.


title: Albin Krabbe

text: Albin Krabben vanhempi veli, Oskar Krabbe, oli niin ikään näyttelijä.


title: Geoffrey de Havilland

text: Kapteeni Sir Geoffrey de Havilland, OM, CBE, AFC, TKI, FRAeS, (27. heinäkuuta 1882 - 21. toukokuuta 1965) oli brittiläinen ilmailun pioneeri ja ilma-insinööri. Hänen suunnittelemaansa kaksimoottorista Mosquito lentokonetta on pidetty monipuolisimpana koskaan rakennettuna sotakoneena. de Havillandilla oli avioliitosta Louise Thomasin kanssa kolme poikaa; Peter, Geoffrey ja John joista Geoffrey ja John kuolivat koelento-onnettomuuksissa. Näyttelijät Olivia De Havilland ja Joan Fontaine olivat Geoffrey de Havillandin serkkuja.


title: Dubăsari

text: Dubăsari (, ) on Moldovan itäosissa, autonomisessa, separatistisessa Transnistriassa sijaitseva kaupunki ja Dubăsarin piirin keskus. Kaupunki sijaitsee maanteitse 62 kilometriä aluekeskus Tiraspolista luoteeseen Dnestrin itärannalla. Molodovan pääkaupunki Chișinău on noin 50 kilometriä Dubăsarista lounaaseen. Moldovan puoleinen rajakaupunki Dnestrin länsipuolella on Criuleni.


title: Dubăsari

text:
Vuoden 2014 alussa kaupungin väkiluvuksi arvioitiin 25 060, kun koko Dubăsarin piirissä asui yhteensä 34 994 henkeä. Vuosikymmen aikaisemmin (2004) kaupungissa oli 23 650 ja piirissä 37 449 asukasta.
Kaupungin nimi Dubăsari tarkoittaa soutajaa. Paikkakunta on yksi Dnestrin varren kohdista, joihin aikoinaan rakennettiin linnoitus (kuten Benderiin etelämpänä ja Sorocaan pohjoisempana). Seutu on ollut pitkään asuttua, sillä ympäristöstä on löydetty kivikautista esineistöä, vaikka Neuvostoliiton ajan raskas teollisuus turmelikin osan muinaisista asuinpaikoista. Itse Dubăsarin kylä on 1500-luvulta. Kaupungin eteläpuolella on silta Dnestrin yli ja rajanylityspaikka Transnistriasta varsinaisen Moldovan puolelle. Viitisen kilometriä sillasta luoteeseen - kaupungin länsipuolella - on Dubăsarin vesivoimala (Dubossaeskaja GES), jossa on mahdollista vierailla.


title: Dubăsari

text: Rajanylityspaikkana kaupungissa käytiin vuoden 1992 sodan tärkeimpiä taisteluita. Luodinreikiä saattaa yhä nähdä rakennusten seinissä (tieto vuodelta 2010). Palvelut ovat keskittyneet erityisesti prospekt Leninan varrelle. Sieltä löytyy muun muassa ravintola, muutama kahvila ja sairaala.


title: Salsette

text: Salsette ( tai साष्टी, "Sāṣṭī") on väkiluvultaan Intian suurin saari. Se sijaitsee Arabianmeressä Maharashtran osavaltion länsirannikolla. Saarella sijaitsevat Mumbain ja Thanen kaupungit.


title: Salsette

text: Nykyinen Mumbain alue koostui alun perin seitsemästä asutetusta saaresta. 1600-luvulla alkaneessa maantäyttöhankkeessa seitsemän saarta yhdistettiin 150 vuoden kuluessa yhdeksi saareksi.


title: Ordinaatio

text: Ordinaatio eli Pappisvihkimys on uskonnollinen riitti, jossa henkilö vihitään uskonnolliseen virkaan.


title: Ordinaatio

text: Suomen evankelis-luterilaisessa kirkossa ordinaatio järjestetään papeille, diakoneille ja piispoille. Ennen ordinaatiota järjestetään siihen osallituville ordinaatiokoulutus. Vihkiminen tapahtuu aina sen hiippakunnan tuomiokirkossa, jossa kyseinen henkilö tulee työskentelemään. Vihittävät antavat pappis- tai diakonialupauksen, jonka jälkeen papit puetaan alttarilla tilaisuudessa stolaan ja kasukkaan, kunta taas diakoneille puetaan pelkkä stola. Ordinaation jälkeen pappi tai diakoni saa työskennellä hänelle osoitetussa virassa.


title: Lundan kieli

text: Lunda on Sambiassa, Angolassa ja Kongon demokraattisessa tasavallassa puhuttu bantukieli. Sitä puhuu Sambiassa äidinkielenään ihmistä vuoden 2010 väestönlaskennan mukaan. Angolassa oli lundan puhujaa vuonna 2001. Lunda on läheistä sukua Kongossa puhutuille ruundin ja keten kielille.


title: Ivan Rachůnek

text: Ivan Rachůnek (s. 6. heinäkuuta 1981 Zlín, Tšekkoslovakia) on tšekkiläinen jääkiekkoilija, joka pelaa Slovakian Extraligan HC Košicessa.


title: Ivan Rachůnek

text: Rachůnek on HC Zlínin kasvatti. Hän voitti kaudella 1998–1999 Tšekin A-juniorisarja Extraliga juniorůn maalipörssin ja sijoittui pistepörssissä toiseksi HC Vsetínin Radim Kucharczykin jälkeen tehoilla 37+22=59. Rachůnek debytoi samalla kaudella myös Extraligassa, jossa hän pelasi neljä runkosarjaottelua ilman tehopisteitä. Tampa Bay Lightning varasi Rachůnekin seitsemännellä kierroksella 187. pelaajana . Samana kesänä myös OHL-joukkue Windsor Spitfires varasi hänet 19. pelaajana . Rachůnek aloitti joukkueessa kauden 1999–2000, mutta palasi kuitenkin kesken kauden Zlíniin, jossa hän pelasi loppukaudella viisi Extraliga-ottelua tehden yhden syöttöpisteen.


title: Ivan Rachůnek

text: Varsinaisella Extraligan tulokaskaudellaan 2000–2001 Rachůnek teki 50 runkosarjaottelussa tehot 8+9=17 sekä kuudessa playoff-ottelussa yhden maalin. Hän keräsi runkosarjassa myös 93 jäähyminuuttia, joilla Rachůnek jakoi Extraligan jäähypörssin kymmenennen sijan HC Slavia Prahan Jan Kloboučekin ja HC Karlovy Varyn Normunds Sējējsin kanssa. Kaudella 2001–2002 hän keräsi liigan yhden kauden jäähyennätyksensä 141 minuutillaan, joilla Rachůnek sijoittui jäähypörssissä viidenneksi. Kaudeksi 2003–2004 hän siirtyi Zlínistä HC České Budějoviceen ja kaudeksi 2004–2005 HC Znojmoon.


title: Ivan Rachůnek

text: Kaudeksi 2005–2006 Rachůnek palasi taas Zlíniin, jonka toiseksi paras maalintekijä ja kolmanneksi paras pistemies hän oli tehoilla 13+12=25. Kaudella 2006–2007 Rachůnek oli joukkueen toiseksi paras pistemies Petr Leškan jälkeen tehoilla 14+14=28 ja kaudella 2007–2008 taas Zlínin toiseksi paras maalintekijä ja kolmanneksi paras pistemies. Kaudella 2010–2011 hän teki Extraligan yhden kauden piste-ennätyksensä tehoilla 17=17=34, joilla Rachůnek oli joukkueen kolmanneksi paras pistemies.


title: Ivan Rachůnek

text: Rachůnek siirtyi kaudeksi 2011–2012 yhtä aikaa pikkuveljensä Tomášin kanssa HC Sparta Prahaan. Ivanin sopimus oli kolmivuotinen. Spartassa vietettyjen vuosien jälkeen Rachůnek aloitti kauden 2014–2015 kuukauden mittaisella sopimuksella Sveitsin toiseksi korkeimmalla sarjatasolla National League B -joukkue HC Red Icessa. Hän pelasi siellä kuusi ottelua tehden yhtä monta tehopistettä, jonka jälkeen Rachůnek siirtyi lokakuussa 2014 loppukauden kattavalla ja kuuden ottelun try-outin sisältäneellä sopimuksella SM-liigan nousijajoukkue Vaasan Sportiin. Hän teki kuudessa pelaamassaan ottelussaan kaksi syöttöpistettä, mutta Rachůnekin koejakso ei kuitenkaan tuottanut jatkosopimusta. Marraskuussa 2014 hän siirtyi loppukauden kattaneella sopimuksella Slovakian Extraligan HC Košiceen. Rachůnek voitti kauden päätteeksi Slovakian-mestaruuden.


title: Ivan Rachůnek

text: Rachůnek pelasi alle 20-vuotiaiden MM-kilpailuissa vuonna 2001, jolloin hän voitti maailmanmestaruuden. Rachůnek pelasi myös alle 18-vuotiaiden MM-kilpailuissa vuonna 1999. Tšekin A-maajoukkueessa hän on pelannut yhteensä 47 ottelua tehopistein 4+7=11. Rachůnek teki A-maajoukkuedebyyttinsä 31. elokuuta 2006 Česká pojišťovna Cupin avausottelussa Liberecissä Suomea vastaan. Hänen ensimmäinen A-maajoukkuemaalinsa syntyi 19. joulukuuta 2010 Channel One Cupissa Moskovassa Ruotsia vastaan.


title: Ivan Rachůnek

text: Rachůnekin isoveli Karel pelasi omalla urallaan puolustajana yli 300 NHL-ottelua ja kuului Tšekin vuoden 2010 maailmanmestarijoukkueeseen. Hän kuoli Lokomotiv Jaroslavlin lento-onnettomuudessa syyskuussa 2011. Heidän pikkuveljensä Tomáš pelaa Extraliga-joukkue HC Karlovy Varyssä.


title: Ciadîr-Lunga

text:
Ciadîr-Lunga (gagauziksi Çadır-Lunga, , ) on kaupunki Moldovan eteläosissa, Gagauzian autonomisella alueella. Kaupunki on maanteitse 128 kilometriä pääkaupunki Chișinăusta etelään; Gagausia aluekeskus Comrat on 36 kilometrin päässä.
Kaupungin vuoden 2014 alun väkiluvuksi arvioitiin 22 800, jolla se oli autonomisen, 161 900 asukkaan Gagauzian toiseksi suurin kaupunki. Vuosikymmen aiemmin (väestönlaskenta 2004) kaupungin asukasluku oli ollut 19 401.


title: Ciadîr-Lunga

text: Ensimmäinen historiallinen maininta paikkakunnasta on vuodelta 1541. Kaupungissa sijaitsee muun muassa nunnaluostari. Ukrainan Odessan alueen raja on melko lähellä kaupungin itä- ja eteläpuolella maantien rajanylityspaikkoineen. Rautatie Chişinăusta Romanian Bukarestiin kulkee kaupungin kautta.


title: Krabbe

text: Krabbe tai Krabbé on muun muassa seuraavien henkilöiden sukunimi:


title: Pandora ja lentävä hollantilainen

text: Pandora ja lentävä hollantilainen (myös "Pandora ja Lentävä hollantilainen"; ) on vuonna 1951 ensi-iltansa saanut Albert Lewinin ohjaama, tuottama ja käsikirjoittama brittiläinen draamaelokuva, jonka pääosissa ovat Ava Gardner ja James Mason. "Pandora ja lentävä hollantilainen" kertoo naisesta, joka ei pysty rakastaa, ja miehestä, joka ei pysty kuolla. "Pandora ja lentävä hollantilainen" perustuu Lentävän hollantilaisen kansantaruun.


title: Pandora ja lentävä hollantilainen

text:
"Pandora ja lentävä hollantilainen" sijoittuu 1930-luvun Espanjan katalonialaiseen rannikkokaupunkiin, missä amerikkalainen yökerholaulaja ja viettelijätär Pandora Reynolds (Ava Gardner) viettää aikaansa. Pandora vetää miehiä puoleensa, mutta hän ei itse pysty rakastua. Kylmäsydämisen kaunottaren sisin alkaa kuitenkin lämmetä, kun hän kohtaa satamaan jahdillaan purjehtivan salaperäisen kuolemattoman hollantilaisen Hendrik van der Zeen (James Mason).
"Pandora ja lentävä hollantilainen" kuvattiin Technicolor-elokuvausmenetelmällä vähän yli 1,2 miljoonan dollarin budjetilla lähinnä Espanjassa. Elokuvan kuvauspaikkoina olivat Espanjassa Katalonian Barcelona, Costa Brava, Palamós ja Tossa de Mar, jonne pystytettiin pronssiveistos Ava Gardnerin näyttelemästä Pandora Reynoldsista Gardnerin kunniaksi kesällä 1998. Elokuvaa kuvattiin myös Ison-Britannian Lontoossa ja Surreyn Sheppertonissa sijaitsevilla studioilla. Elokuvan kuvaukset olivat alkaneet toukokuun alussa ja päättyneet elokuun lopulla 1950. Dorkay Productions ja Romulus Films olivat elokuvan tuotantoyhtiöinä.


title: Pandora ja lentävä hollantilainen

text: Elokuvan kuvauksien aikana Mario Cabrélle ja Ava Gardnerille kehittyi rakkaussuhde, joka kiinnitti paljon median huomiota. Cabrén ja Gardnerin lyhytikäinen romanssi hiipui, kun Gardner lähti Espanjasta elokuvan kuvauksien päätyttyä.


title: Pandora ja lentävä hollantilainen

text: "Pandora ja lentävä hollantilainen" sai ensi-iltansa Isossa-Britanniassa helmikuussa vuonna 1951 ja Suomessa 13. huhtikuuta 1951. Yhdysvalloissa elokuva sai ensi-iltansa ensiksi New Yorkissa 6. joulukuuta 1951 ja sitten Los Angelesissa 11. tammikuuta 1952. Metro-Goldwyn-Mayer oli elokuvan levittäjäyhtiönä.


title: Pandora ja lentävä hollantilainen

text: MGM:n merkintöjen mukaan elokuva tuotti Yhdysvaltain ja Kanadan teatterilevityksessä 1 247 000 dollaria ja muualla 354 000 dollaria. Ilmestyessään "Pandora ja lentävä hollantilainen" sai kriitikoilta myönteisen vastaanoton, ja Rotten Tomatoes -sivuston mukaan kriitikoiden arvosteluista 86 prosenttia on myönteistä perustuen neljääntoista arvosteluun. Ohjaaja Albert Lewin sai parhaan ohjauksen Directors Guild of America -ehdokkuuden vuonna 1952. "Pandora ja lentävä hollantilainen" on julkaistu niin VHS:nä, DVD:nä kuin Blu-raynäkin.


title: Lehtikaktukset

text: Lehtikaktukset ("Epiphyllum") on 19-lajinen kaktuskasvisuku, jonka lähimpiä sukulaisia ovat talvikaktukset ("Schlumbergera") ja neidonhovikaktukset ("Disocactus"). Lehtikaktukset ovat epifyyttisiä metsissä kasvavia kaktuksia, joilla on litteät lehtimäiset varret ja yöllä kukkivat valkoiset kukat. Suvun tieteellinen nimi on muodostettu kreikankielisistä sanoista epi 'päällä' ja fyllon 'lehti'. Nimi viittaa kukkiin, jotka näyttävät sijaitsevan lehtien päällä.


title: Lehtikaktukset

text: Lehtikaktukset ovat monihaaraisia pensaita, joko pystykasvuisia, kiipeileviä köynnöksiä tai riippuvia puiden oksilla tai kivien päällä kasvavia kaktuksia. Usein niillä on ilmajuuria. Vanhat haarat ovat tyvestään liereitä, tavallisesti piikittömiä ja usein puutuneita, kun taas nuoret varret ovat litteitä ja lehtimäisiä. Lehtimäisen varren reunassa on pyöristyneitä tai teräviä hampaita, jotka voivat olla liuskoittuneita tai pariosaisia. Hampaat sijaitsevat areoleiden eli kääpiöversojen väleissä. Areolit ovat tavallisesti piikittömiä.


title: Lehtikaktukset

text: Lehtikaktusten näyttävät ja isot (pituus 10-30 cm), mutta yleensä vain öisin auki olevat kukat sijaitsevat kasvien varsissa yksittäin. Ne ovat muodoltaan suppilomaisia tai tarjottimen tavoin laakeita, ja emin vartalon tyvellä on pieniä suomuja ja harvoin sukasia tai karvoja. Kukan tyvimalja on pitkä ja sen pinta on suomuinen. Malja laajenee äkisti nielun kohdalta. Uloimmat kehälehdet ovat väriltään vaaleita, kellertäviä tai vaaleanpunertavia, sisimmät vaaleankeltaisia tai valkoisia. Heteet kiinnittyvät nieluun. Hedelmä on munamainen tai pitkänomainen, ja sen pinnalla on pieniä suomuja ja piikittömiä areoleja. Siemenet ovat munuaismaisia ja mustia.


title: Lehtikaktukset

text: Lehtikaktusten luontainen levinneisyysalue käsittää Keski-Amerikan ja Meksikon, mutta jokunen laji kasvaa myös Karibian alueella ja Etelä-Amerikan pohjoisosassa.


title: Lehtikaktukset

text: Suku "Epiphyllum", lehtikaktukset:


title: Jos... (elokuva)

text: Jos… ("if...") on brittiläinen draamaelokuva vuodelta 1968. Englantilaista poikien sisäoppilaitoskuria satirisoivan elokuvan on ohjannut Lindsay Anderson, joka toimi tuolloin vahvana äänenä Britannian vastakulttuuripiireissä. Pääosaa näyttelee Malcolm McDowell ensimmäisessä elokuvaroolissaan.


title: Jos... (elokuva)

text: Elokuva poikien tekemästä vallankumouksesta omassa koulussaan on ohjaaja Andersonin mukaan paljossa velkaa Jean Vigon mykkäelokuvaklassikolle "Nolla käytöksessä".Lindsay Andersonin kirje Jack Landmanille 1976, "The Anderson Collection", University of Stirling.


title: Jos... (elokuva)

text: "Jos..." on ensimmäinen osa Lindsay Andersonin kolmen elokuvan trilogiasta, joissa kaikissa Malcolm McDowell esittää jokamieshahmoa nimeltä Mick Travis. Muut elokuvat ovat "Onnenpoika" ja "Britannia Hospital – juhlapäivä". Niiden tarinat eivät muodosta mitään jatkumoa tai kokonaisuutta, mutta kaikissa esiintyy samannimisiä hahmoja.


title: Jos... (elokuva)

text: David Sherwin pohjasi käsikirjoituksen omiin sisäoppilaitoskokemuksiinsa Kentissä. Hän kirjoitti ensimmäisen version jo kymmenkunta vuotta aiemmin yhdessä John Howlettin kanssa ja antoivat sen luettavaksi Ealing Studios -yhtiön veteraanileikkaajalle Seth Holtille, joke tuolloin yritti siirtyä ohjaajaksi Hammer-yhtiöön. Holt innostui aiheesta muttei katsonut olevansa sopiva ohjaajaksi vaan tuottajaksi, ja ehdotti ohjaajaksi Lindsay Andersonia. Kuvauspaikaksi satin Andersonin oma vanha koulu, Cheltenham College Gloucestershiressä. Elokuvaa kuvattiin kouluaikana maaliskuusta 1968 lähtien, ja avustajina on koulun oppilaita, jotka saivat osallistua filmin tekoon vapaatunneillaan. Kesäaikaan koulu oli varattu muuhun käyttöön, jolloin kuvauksia jatkettiin Aldenhamin koulussa Hertfordshiressä.


title: Jos... (elokuva)

text:
Elokuva käyttää vuorotellen väri- ja mustavalkokuvausta.
Toistuvana musiikkina kuullaan kongolaisen lapsikuoron esittämä ”Sanctus” messusta "Missa Luba", joka oli aiemmin ollut Britannian singlelistoilla.


title: Jos... (elokuva)

text: Elokuva voitti Kultaisen palmun vuoden 1969 Cannesin elokuvajuhlilla. Vuonna 2004 Total Film -elokuvalehti nimesi sen kaikkien aikojen 16. parhaaksi brittielokuvaksi. Vuonna 1999 British Film Instituten kyselyssä "Jos..." äänestettiin kaikkien aikojen 12. parhaaksi brittielokuvaksi. Vastaajina oli tuhat Ison-Britannian elokuva- ja televisioammattilaista. "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: Erne

text: Erne () on 120 kilometriä pitkä joki Irlannissa ja Pohjois-Irlannissa. Joen valuma-alue on 4 372 neliökilometriä.


title: Erne

text: Erne saa alkunsa Beaghy Lough -järvestä Irlannissa. Se virtaa aluksi etelään, kääntyen sitten pohjoiseen ja laskien lopulta Pohjois-Irlannin puolella Donegalinlahteen Atlanttiin. Matkan varrella se virtaa usean järven läpi, joista suurimmat ovat Lough Gowna, Lough Oughter ja Lough Erne. Erne on suosittu kalastusalue.


title: Erne

text: Shannon-Ernen kanava yhdistää Ernen Shannonjokeen.


title: Ava Gardnerin filmografia

text: Ava Gardner (1922–1990) näytteli yhteensä 45 vuotta (1941–1986) kestäneen uransa aikana yli 60 elokuva- ja televisiotuotannossa. Seuraavassa luettelossa ovat kaikki hänen elokuva-, televisio- ja radioesiintymisensä. Lisäksi artikkelissa ovat Gardnerin palkinnot ja palkintoehdokkuudet.


title: Fancy Answers

text: Fancy Answers (myös "Fancy Answers: What’s Your I. Q.? – No. 5") on vuonna 1941 ensi-iltansa saanut Basil Wrangellin ohjaama yhdysvaltalainen lyhytelokuva. Lyhytelokuvan käsikirjoitti Joe Ansen ja tuotti Pete Smith, joka toimi myös lyhytelokuvan kertojana. Metro-Goldwyn-Mayer oli elokuvan tuotanto- ja levittäjäyhtiö. Lyhytelokuva sai ensi-iltansa Yhdysvalloissa 1. marraskuuta 1941. "Fancy Answers" on Ava Gardnerin ensimmäinen elokuvaesiintyminen.


title: Disykloheksyyliamiini

text: Disykloheksyyliamiini (CHN) on amineihin kuuluva orgaaninen yhdiste. Yhdistettä käytetään muiden kemikaalien valmistamiseen, korroosionestoaineena ja hapettumista estävänä kemikaalina kumeissa.


title: Disykloheksyyliamiini

text: Huoneenlämpötilassa disykloheksyyliamiini on väritöntä nestemäistä ainetta. Yhdiste liukenee vain himena veteen ja paremmin orgaanisiin liuottimiin. Disykloheksyyliamiinin vesiliuokset ovat emäksisiä ja aine reagoi happojen kanssa muodsotaen suoloja.


title: Disykloheksyyliamiini

text: Disykloheksyyliamiinia voidaan valmistaa ammoniakin ja sykloheksanolin välisellä reaktiolla. Muita tapoja valmistaa yhdistettä ovat sykloheksanonin pelkistävä aminointi sykloheksyyliamiinin, vedyn ja palladium- tai platinakatalyytin avulla sekä fenolin ja aniliinin välisellä reaktiolla ja vedyttämällä muodostuvatuote palladiumin toimiessa katalyyttinä.


title: Disykloheksyyliamiini

text: Disykloheksyyliamiinia ja sen suoloja voidaan käyttää korroosionestoaineena, kumien hapettumisenestoaineena, kumien vulkanoinninkiihdyttimenä, polttoaineiden lisäaineena, kefalosporiiniantibioottien valmistuksessa, väriaineiden valmistuksessa, hyönteismyrkkyjen valmistuksessa ja polykarbonaattien valmistuksessa katalyyttinä.


title: Rat Pack (televisioelokuva)

text: Rat Pack () on HBO:n ja Original Filmin tuottama yhdysvaltalainen televisioelokuva vuodelta 1998. Televisioelokuva on genreltään draama, ja sen ohjasi Rob Cohen, käsikirjoitti Kario Salem ja tuotti Fred C. Caruso. "Rat Pack" kertoo Rat Packista. Televisioelokuvan pääosissa ovat Ray Liotta Frank Sinatrana, Joe Mantegna Dean Martinina, Don Cheadle Sammy Davis Juniorina ja Angus Macfadyen Peter Lawfordina.


title: Rat Pack (televisioelokuva)

text: "Rat Pack" kuvattiin Kalifornian Los Angelesissa 33:ssa päivässä 9,6 miljoonan dollarin budjetilla, ja televisioelokuva ensiesitettiin Yhdysvalloissa 22. elokuuta vuonna 1998. "Rat Pack" sai 24 palkintoehdokkuutta, joista se voitti seitsemän. Televisioelokuva sai muun muassa Golden Globen ja kolme Primetime Emmy -palkintoa. Rotten Tomatoes -sivuston mukaan kriitikoiden arvosteluista 67 prosenttia on myönteistä perustuen kahteentoista arvosteluun. Televisioelokuva on julkaistu Yhdysvalloissa virallisena DVD:nä viimeksi vuonna 2007.


title: Britannia Hospital – juhlapäivä

text: Britannia Hospital – juhlapäivä ("Britannia Hospital") on brittiläinen musta komediaelokuva vuodelta 1982. Britannian julkista terveydenhoitoa satirisoivan elokuvan on ohjannut Lindsay Anderson.


title: Britannia Hospital – juhlapäivä

text: "Britannia Hospital" on viimeinen Andersonin arvostetusta kolmen elokuvan sarjasta, jotka kaikki on kirjoittanut David Sherwin ja joissa kaikissa Malcolm McDowell esittää jokamieshahmoa nimeltä Mick Travis. Elokuvassa "Jos..." (1968) hän tekee vallankumousta sisäoppilaitoksessa, elokuvassa "Onnenpoika" (1972) hän etenee kahvin myyntimiehestä filmitähdeksi, ja tässä elokuvassa hän on röyhkeä reportteri, joka tutkii erään professori Millerin touhuja. Trilogian elokuvissa on muitakin yhteisiä henkilöhahmoja, mutta tarinat ovat täysin erillisiä.


title: Britannia Hospital – juhlapäivä

text: Britannia Hospitalin uusi lisärakennus odottaa avajaisiaan, joihin vieraaksi on tulossa myös kuningataräiti. Sairaalan johtaja Potter (Leonard Rossiter) törmää mielenosoittajiin, jotka protestoivat afrikkalaisen diktaattorin oleskelua sairaalan VIP-potilaana. Lisäksi keittiöhenkilökunta lakkoilee yksityispotilaiden erikoisten ruokatoiveiden takia, ja uuden siiven johtaja professori Millar on kaikkea muuta kuin yhteistyöhaluinen.


title: Britannia Hospital – juhlapäivä

text: Mick Travis (McDowell) on sairaalassa kuvaamassa salaa dokumenttielokuvaa sieltä raportoiduista oudoista tutkimustavoista. Kaaos on valmis, ja ruumiitakin alkaa tulla.


title: Britannia Hospital – juhlapäivä

text: "Britannia Hospital" ei kerännyt odotetusti katsojia ja sai valtaosin kielteisiä arvosteluja. Tuottajayhtiö EMI veti elokuvan pois teattereista kuukauden kuluttua ensi-illasta. Kriitikko Ian Haydn Smith pitää "Britannia Hospitalia" Andersonin uran pohjanoteerauksena, jossa satiirin korvaaminen tavanomaisemmalla komedialla ei auta elokuvaa kritisoimaan National Health Servicen toimintaa.


title: Britannia Hospital – juhlapäivä

text:
Kymmenestä suomalaisesta ensi-iltakriitikosta yksi antoi "Britannia Hospitalille" kolme tähteä, kaksi arvostelijaa kaksi tähteä ja kolme yhden tähden, keskiarvona 1,22 tähteä neljästä.
"Video-oppaassa" vuodelta 1994 Bello Romano antoi elokuvan Suomessa julkaistulle VHS-kasettiversiolle neljä tähteä viidestä, joka teoksen mukaan vastaa sanallista arviota ”erinomainen”. Hänestä elokuva on pureva ja etenkin anarkismiin taipuvaisia viihdyttävä satiiri.


title: Åsa Romson

text: Åsa Elisabeth Romson (s. 22. maaliskuuta 1972 Rönninge, Salemin kunta) on ruotsalainen juristi ja poliitikko. Hän on istunut valtiopäivillä vuodesta 2010 ja toimi Ympäristöpuolue vihreiden puoluejohtajana yhdessä Gustav Fridolinin kanssa vuosina 2011–2016. Romson oli Ruotsin ilmasto- ja ympäristöministerinä sekä varapääministerinä 2014–2016.


title: Åsa Romson

text: Romson väitteli Tukholman yliopistossa tohtoriksi ympäristöoikeudesta huhtikuussa 2012. Hän on aiemmin opiskellut Tukholman yliopistossa oikeustieteen kandidaatiksi vuosina 1996–2001.


title: Åsa Romson

text: Romson erosi ympäristöpuolueen johdosta toukokuussa 2016, kun puolueen vaalikomitea oli esittänyt hänen siirtämistään syrjään puoluejohdosta. Vaalikomitean mukaan Romsonilla ei ollut enää riittävää tukea ympäristöpuoluetta koetelleiden skandaalien jälkeen. Taustalla vaikutti puoluejohtoon kasvanut tyytymättömyys asuntoministeri Mehmet Kaplanin jouduttua eroamaan. Gustav Fridolinin pariksi ympäristöpuolueen johtoon Romsonin tilalle nousi kehitysministerinä toiminut Isabella Lövin.


title: Sinatra (minisarja)

text: Sinatra (; myös "The Frank Sinatra Story") on James Steven Sadwithin ohjaama yhdysvaltalainen neliosainen minisarja vuodelta 1992. Minisarjan käsikirjoittajina olivat William Mastrosimone ja Abby Mann. Elokuvan tuottajana oli Richard M. Rosenbloom ja tuotantoyhtiöinä TS Productions ja Warner Bros. Television. "Sinatran" pääosissa ovat Philip Casnoff, Olympia Dukakis, Joe Santos, Gina Gershon, Nina Siemaszko ja Marcia Gay Harden.


title: Sinatra (minisarja)

text: "Sinatra" on genreltään elämäkerrallinen draama, joka kertoo laulaja-näyttelijä Frank Sinatran elämästä ja urasta. "Sinatra" kuvattiin New Jerseyn Hobokenissa ja Kalifornian Los Angelesissa 19 miljoonan dollarin budjetilla helmi-toukokuussa 1992. Frank Sinatran nuorin tytär Tina Sinatra tarjosi alun perin Ray Liottalle Sinatran roolia, mutta Liotta kieltäytyi siitä. Liotta näytteli Frank Sinatraa vuonna 1998 televisioelokuvassa "Rat Pack". Minisarjan ensimmäinen osa ensiesitettiin CBS-kanavalla 8. marraskuuta vuonna 1992. Minisarja sai muun muassa kolme Golden Globe -ehdokkuutta ja yhdeksän Primetime Emmy -ehdokkuutta, joista "Sinatra" voitti lopulta yhden Golden Globen ja kaksi Primetime Emmyä vuonna 1993. Warner Home Video julkaisi "Sinatran" VHS:nä vuonna 1993 ja DVD:nä 2008.


title: Sinatra (minisarja)

text: "Video-oppaassa" vuodelta 1994 Bello Romano kutsuu minisarjaa ja sen pääroolia tasapaksuiksi ja harmittelee Sinatran 1950-luvun huippukauden kuittaamista kuvakavalkadina. Hän antaa "Sinatralle" kaksi tähteä viidestä, mikä vastaa sanallista arviota ”keskinkertainen”.


title: Oscar-gaala 2015

text: Oscar-gaala 2015 oli 87. kertaa järjestetty palkintogaala, jossa Yhdysvaltain elokuva-akatemia jakoi Oscar-palkinnot vuoden 2014 parhaille elokuville. Gaala järjestettiin Dolby-teatterissa Los Angelesin Hollywoodissa 22. helmikuuta 2015. Gaalan juonsi ensi kertaa näyttelijä Neil Patrick Harris.


title: Oscar-gaala 2015

text: Oscar-kunniapalkinnot jaettiin tänä vuonna Jean-Claude Carrièrelle, Hayao Miyazakille ja Maureen O’Haralle. Jean Hersholtin humanitaarisen palkinnon sai Harry Belafonte.


title: Oscar-gaala 2015

text: Oscar-ehdokkaat julkistettiin 15. tammikuuta 2015. Eniten ehdokkuuksia saivat "Birdman" ja "The Grand Budapest Hotel", jotka molemmat saivat yhdeksän ehdokkuutta.


title: Oscar-gaala 2015

text: "Birdman" ja "The Grand Budapest Hotel" saivat molemmat myös eniten palkintoja, molemmat neljä Oscaria. "Birdman" palkittiin parhaana elokuvana sekä parhaasta ohjauksesta, alkuperäiskäsikirjoituksesta ja kuvauksesta. "The Grand Budapest Hotel" palkittiin parhaasta musiikista, lavastuksesta, puvustuksesta ja maskeerauksesta. Julianne Moore palkittiin parhaan naispääosan Oscarilla elokuvasta "Edelleen Alice" ja Eddie Redmayne parhaan miespääosan Oscarilla elokuvasta "Kaiken teoria".


title: Oscar-gaala 2015

text: Suomessa gaala lähetettiin suorana lähetyksenä Yle Teemalla sunnuntain ja maanantain välisenä yönä 22–23. helmikuuta. Punainen matto -osuus alkoi noin klo. 2.00 ja itse gaala alkoi kolmen jälkeen. Koko Oscar-lähetys uusittiin kanavalla suomeksi tekstitettynä maanantai-iltana 23. helmikuuta.


title: Oscar-gaala 2015

text: Voittajat on listattu ensimmäisenä ja lihavoitu.


title: Punta del Este

text: Punta del Este on kaupunki ja lomakohde Maldonadon departementissä eteläisessä Uruguayssa. Kaupungissa on vakituisia asukkaita noin 15 000, mutta kesäisin lomakauden aikaan siellä on henkilöitä paljon enemmän.


title: Punta del Este

text: Ensimmäiset eurooppalaiset, espanjalaiset, saapuivat Punta del Esteen 1500-luvulla. Vuonna 1907 Punta del Esten kylästä tuli kaupunki. Kaupunkia on kutsuttu Etelä-Amerikan Monacoksi, johtuen siitä, että Punta del Estessä on kasino, joista Monaco on tunnettu.


title: Punta del Este

text: Punta del Esten katuradalla ajetaan sähköformuloiden Formula E -sarjan osakilpailuja.


title: Luettelo pankkisuvuista

text: Luettelo pankkisuvuista


title: Luettelo pankkisuvuista

text: Pankkisuvut ovat useita sukupolvia pankkitoiminnassa toimineita sukuja.


title: Stefan Matteau

text: Stefan Matteau (s. 23. helmikuuta 1992 Chicago, Yhdysvallat) on Yhdysvalloissa syntynyt kanadalainen jääkiekkoilija, joka edustaa NHL-seura Montreal Canadiensia. Matteaun omistaa NHL-seura New Jersey Devils, jonka farmiseura Albany Devils on. Vasemmalta laukovan Matteaun pelipaikka on vasen laitahyökkääjä. New Jersey Devils varasi hänet numerolla 29 . Matteau debytoi NHL:ssä tammikuussa 2013 New York Islandersiä vastaan. Kauden aikana hän pelasi 17 peliä tehoin 1+2=3. Kauden 2013–2014 Matteau vietti kokonaan farmissa ja kauden 2014–2015 hän aloitti niin ikään farmissa. Matteaun isä Stéphane Matteau on myös entinen jääkiekkoilija ja Stanley Cup -voittaja vuodelta 1994 New York Rangersin riveistä.


title: Abu Bakr al-Baghdadi

text: Abu Bakr al-Baghdadi (s. 1971 lähellä Samarraa Irakissa) on irakilainen jihadistijohtaja ja Isis-järjestön Irakiin ja Syyriaan perustaman islamilaisen kalifaatin kalifi. Hän käyttää nykyisin nimeä kalifi Ibrahim. Ennen Isisiä hän toimi Irakin al-Qaida-terroristijärjestössä. Hän toimi Isisin emiirinä vuosina 2010–2014 ja on kesäkuun lopusta 2014 lähtien toiminut sen ylimpänä johtajana.


title: Abu Bakr al-Baghdadi

text: Abu Bakrin menneisyydestä tiedetään vain vähän varmaa. Hänestä tunnetaan vain kaksi varmennettua valokuvaa, ja hänen kerrotaan naamioituvan tavatessaan vankeja. Ulkopuoliset eivät tiedä hänen olinpaikkaansa.


title: Abu Bakr al-Baghdadi

text: Yhdysvaltain ulkoministeriö on tarjonnut al-Baghdadin vangitsemiseen johtavista tiedoista 25 miljoonan Yhdysvaltain dollarin arvoisen palkkion.


title: Abu Bakr al-Baghdadi

text: Al-Baghdadin on useasti väitetty kuolleen. Viimeksi 11. heinäkuuta 2017 Isosta-Britanniasta johdettu ihmisoikeusjärjestö The Syrian Observatory for Human Rights ja irakilainen televisioasema Al Sumaria kertoivat al-Baghdadin saaneen surmansa.


title: Abu Bakr al-Baghdadi

text: Abu Bakr syntyi Ibrahim Awwad Ibrahim al-Badri -nimisenä 1. heinäkuuta 1971 keskiluokkaiseen viljelijäperheeseen Samarrassa, joka sijaitsee Bagdadista 50 kilometriä pohjoiseen. Hänen suvussaan on saarnaajia sekä arabian kielen, retoriikan ja logiikan professoreita. Kaksi hänen sedistään palveli Saddamin turvallisuuskoneistossa, ja hänen toinen veljensä oli Saddamin armeijan upseeri. Ibrahim ei huonon näkönsä vuoksi ollut itse armeijassa. Hänet nuorena tunteneiden mukaan hän oli vakava lapsi ja hyvin uskonnollinen.


title: Abu Bakr al-Baghdadi

text: Bahrainilaisen ideologi Turki al-Binalin julkaiseman al-Baghdadin elämäkerran mukaan Abu Bakr kuuluu al-Bu Badri-heimoon, joka puolestaan polveutuu Quraiš-heimosta, johon profeetta Muhammed kuului. Islamilaisessa historiassa polveutumista tästä nimenomaisesta heimosta on pidetty yhtenä kalifiksi tulemisen ehdoista. Abu Bakrin salafijihadististen seuraajien mukaan hänen sukunsa kuului salafeihin, mutta joidenkin mukaan hänet kasvatettiin suufiksi, ja salafi hänestä tuli vasta yliopistossa.


title: Abu Bakr al-Baghdadi

text: Ibrahim sai lukiossa keskinkertaisia arvosanoja; matematiikassa hän oli hyvä mutta englannissa heikko. Hän ei päässyt opiskelemaan lakia Bagdadin yliopistoon, joten hän kirjautui islamin tutkimuksen opistoon, missä hän opiskeli shariaa ja Koraania. Hän suoritti alemman tutkinnon vuonna 1996 ja kirjoittautui jatko-opiskelijaksi islamin tutkimuksen Saddam-yliopistoon. Lisensiaatin tutkielmanaan hän toimitti keskiaikaisen, Koraanin lukemista käsittelevän kirjan. Hänet hyväksyttiin tohtorikoulutusohjelmaan vuonna 1999, ja hän jatkoi Koraanin lukemisen tutkimista. Hän väitteli tohtoriksi maaliskuussa 2007 arvosanalla "erittäin hyvä".


title: Abu Bakr al-Baghdadi

text: Ibrahim liittyi Muslimiveljeskuntaan 1990-luvun puolivälissä. Vallankumouksellisen jihadistisen salafismin hän omaksui viimeistään vuonna 2000. Yhdysvaltojen miehitettyä Irakin Irakin sodan jälkeen vuonna 2003 hän oli mukana perustamassa Jamaat Jaysh Ahl al-Sunnah wa-l-Jamaah eli JJASJ-nimistä vastarintajärjestöä, joka toimi pääasiassa Samarran, Diyalan ja Bagdadin alueella. Yhdysvaltojen johtaman koalition joukot pidättivät hänet, ja hän oli vangittuna helmikuusta joulukuuhun vuonna 2004. Häntä ei kuitenkaan pidetty suurena uhkana joten hänet vapautettiin. Vuonna 2006 JJASJ liittyi Irakin al-Qaidan kanssa Muhjahidinien Shura-neuvosto -nimiseen sateenvarjojärjestöön. Myöhemmin samana vuonna järjestö nimettiin uudestaan Irakin islamilaiseksi valtioksi. Siihen aikaan järjestö taisteli Irakin šiioja vastaan ja Ibrahim toimi järjestön silloisen johtajan Abu Omar al-Baghdadin tärkeänä neuvonantajana. Vuonna 2010 hän nousi järjestön johtoon Abu Omarin kuoltua Yhdysvaltojen iskussa ja otti Isisin tavoitteeksi sunnikalifaatin perustamisen Irakin ja Syyrian alueelle. Hän oli tällöin ottanut salanimekseen Abu Bakr al-Baghdadi.


title: Abu Bakr al-Baghdadi

text: Huhtikuussa 2013 Abu Bakr julisti Irakin islamilaisen valtion ja Syyriassa toimivan Al-Nusran rintaman liittyvän yhteen nimellä Irakin ja Levantin islamilainen valtio. Al-Nusran johtaja Abu Mohammed al-Julani ja al-Qaidan johtaja Aiman al-Zawahri eivät kuitenkaan hyväksyneet liitosta ja al-Zawahri tunnusti Al-Nusran rintaman ainoana al-Qaidan Syyrian edustajana. Sittemmin Isis alkoi tehdä iskuja Syyriassa kapinallisryhmiä vastaan ja alkuvuodesta 2014 al-Qaida irtisanoutui järjestön tekemisistä.


title: Abu Bakr al-Baghdadi

text: Julistettuaan Irakiin ja Syyriaan kalifaatin Isis julkaisi heinäkuun alussa 2014 videon, jossa kalifiksi julistautunut Abu Bakr al-Baghdadi käski kaikkien muslimien totella häntä. Video kuvattiin Isisin hieman aiemmin valtaaman kaupunki Mosulin al-Nurin moskeijassa. Abu Bakrin julkisista esiintymisistä vuoden 2014 video on tiettävästi ensimmäinen ja viimeisin. Abu Bakrin nykyinen olinpaikka on tuntematon, mutta hänen on epäilty olevan Irakin ja Syyrian välisellä raja-alueella, jota Isis kutsuu nimellä Wilayat al-Furat ja jolla sijaitsevat irakilainen al-Qa’im ja syyrialainen Abu Kamal.


title: Abu Bakr al-Baghdadi

text: Abu Bakrin on uutisoitu kuolleen useaan eri otteeseen. Marraskuussa 2014 uutisoitiin, että Abu Bakr oli heimolähteiden mukaan haavoittunut tai mahdollisesti kuollut Yhdysvaltain ilmaiskussa al-Qaimin kaupungissa Irakin länsirajalla. Muutamaa päivää myöhemmin Isis kuitenkin julkisti ääninauhan, jossa puhuu Abu Bakriksi oletettu henkilö. Kesäkuussa 2016 Isisin ”tietotoimisto” "al-Amaq" ilmoitti al-Baghdadin kuolleen ilmaiskuissa Syyrian Raqqassa, jonka jälkeen al-Baghdadia ei olla nähty eikä hänestä olla kuultu mitään. Tiedon todenmukaisuudesta ei kuitenkaan ole tietoa, ja väitteen arvellaan olevan väärennös.


title: Abu Bakr al-Baghdadi

text: "Time"-lehti on nimennyt Abu Bakrin "maailman vaarallisimmaksi mieheksi" ja ranskalainen "Le Monde" "uudeksi bin Ladeniksi". Yhdysvaltain viranomaiset lupasivat Abu Bakrista vuonna 2011 yli 7 miljoonan euron löytöpalkkion. Al-Baghdadin on useasti väitetty kuolleen. Viimeksi 11. heinäkuuta 2017 Isosta-Britanniasta johdettu ihmisoikeusjärjestö The Syrian Observatory for Human Rights ja irakilainen televisioasema Al Sumaria kertoivat al-Baghdadin saaneen surmansa.


title: Sean Simpson

text: Sean Simpson (s. 4. toukokuuta 1960 Essex, Iso-Britannia) on britannialaissyntyinen kanadalainen jääkiekkovalmentaja ja entinen pelaaja. Nykyisin hän on KHL-seura Lokomotiv Jaroslavlin päävalmentajana. Pelaajana 183-senttinen ja 79-kiloinen Simpson oli vasemmalta laukova hyökkääjä. Hän pelasi AHL:ssä New Brunswick Hawksissa ja Springfield Indiansissa, ennen kuin siirtyi pelaamaan Eurooppaan vuonna 1983. Euroopassa Simpson pelasi Hollannissa, Sveitsissä ja Italiassa. Tilburg Trappersin vuosinaan Hollannissa Simpson pelasi myös Kanadan jääkiekkomaajoukkueessa kuusi peliä tehoin 3+1. Hän lopetti uransa vuonna 1992. Valmentajaura alkoi jo samana vuonna EV Zugissa, jonka valmentajana Simpson toimi vuoteen 2008 asti. Hän valmensi myös Kanadaa lyhyen ajan vuonna 2008. Valmennusjakso Kanadan peräsimessä tuotti Spengler Cupin voiton. Vuonna 2010 hän siirtyi Sveitsin jääkiekkomaajoukkueen päävalmentajaksi. Hän oli joukkueen valmentajana viisissä MM-kisoissa ja yksissä talviolympialaisissa parhaana saavutuksenaan vuoden 2013 MM-kisojen sensaatiomainen hopeamitali. Huhtikuussa 2014 Simpson siirtyi KHL-seura Lokomotiv Jaroslavlin päävalmentajaksi.


title: Wilson (Pohjois-Carolina)

text: Wilson on kaupunki Pohjois-Carolinan osavaltiossa Yhdysvalloissa. Wilson on samannimisen piirikunnan pääkaupunki ja samalla myös suurin kaupunki. Kaupungilla on pinta-alaa 60,7 km², josta on vettä 0,4 %. Wilsonin asukasluku oli 50 113 vuonna 2013 ja asukastiheys 736,3 as/km². Wilsonin asukkaista on 48% afroamerikkalaisia, 43% valkoihoisia ja 9% etnisiä ryhmiä, joita ovat esimerkiksi aasialaiset, latinot, vietnamilaiset ja kiinalaiset.


title: Wilson (Pohjois-Carolina)

text: Wilsonin historia ylettyy 1800-luvun alkuun, jolloin kaupunki tunnettiin Toisnotin yhteisönä. Wilsonin läpi kulkee seitsemän moottoritietä, ja kaupungissa on kaksi lentokenttää. Wilsonilla on lisäksi oma koripallojoukkue ja päivittäin ilmestyvä "Wilson Daily Times" -paikallislehti, joka perustettiin vuonna 1896. Wilsonissa sijaitsee monia kouluja, joihin lukeutuu kaksi collegea.


title: Valekytät

text: Valekytät ("Let's Be Cops") on yhdysvaltalainen Luke Greenfieldin ohjaama sekä Nicholas Thomasin käsikirjoittama komediaelokuva. Elokuvassa seurataan kahta Jake Johnsonin ja Damon Wayans, Jr.:n esittämää kaverusta, jotka ovat olevinaan Los Angelesin poliiseja. Sivurooleissa nähdään myös esimerkiksi Nina Dobrev, Rob Riggle ja Keegan-Michael Key. Elokuvan ensi-ilta oli 13. elokuuta 2014.


title: Alexander Koch

text: Alexander Koch (s. 24. helmikuuta 1988 Grosse Pointe Park, Michigan, Yhdysvallat) on yhdysvaltalainen näyttelijä. Hänet tunnetaan parhaiten roolistaan Junior Rennienä Stephen Kingin romaaniin perustuvassa TV-sarjassa "Under the Dome".


title: Alexander Koch

text: Koch valmistui vuonna 2006 Grosse Pointe South High Schoolista. 188 senttimetriä pitkä Koch teki ensiesiintymisensä valkokankaalla Eddie O'Keefen ohjaamassa vuonna 2011 ilmestyneessä lyhytelokuvassa "Ghosts". Koch ei ole esiintynyt vielä yhdessäkään pitkässä elokuvassa. Vuonna 2012 hän oli sivuroolissa "Underemployed"-televisiosarjan yhdessä jaksossa. Vuodesta 2013 asti hän on esittänyt Junior Rennietä "Under the Dome"-sarjassa. Vapaa-ajallaan Koch tykkää lukemisesta, kitaransoitosta, musiikista ja vinyylilevyjen keräilystä.


title: Drochia

text: Drochia (, ) on kaupunki Pohjois-Moldovassa. Tämä noin 20 500 asukkaan kaupunki toimii 88 500 asukkaan Drochian piirin hallintokeskuksena. Kaupunki on kasvanut vuoden 2004 jälkeen, jolloin väkiluku oli 16 606.


title: Drochia

text: Drochiassa on rautatieasema Ukrainan Hmelnytskyistä Kamjanets-Podilskyin kautta Pohjois-Moldovan Bălțiin johtavan radan varrella.


title: Hästholmen (Ödeshög)

text: Hästholmen on taajama Ödeshögin kunnassa Ruotsissa. Se sijaitsee Itä-Götanmaan läänissä ja Itä-Götanmaan maakunnassa Vänernin itärannalla. Vuoden 2010 lopussa taajamassa oli 342 asukasta.


title: Geoffrey Salmond

text: Sir William Geoffrey Hanson Salmond (19. elokuuta 1878 – 27. huhtikuuta 1933) oli Kuninkaallisten lentojoukkojen komentaja ensimmäisen maailmansodan aikana ja jatkoi Kuninkaallisissa ilmavoimissa sodan jälkeen toimien korkeissa viroissa Lähi-idässä, Britanniassa ja Intiassa.


title: Wyndham Deedes

text: Sir Wyndham Henry Deedes (10. maaliskuuta 1883 – 2. syyskuuta 1956) oli Britannian armeijan upseeri ja siviilivirkamies. Hän toimi muun muassa Palestiinan brittiläisen mandaatin korkeana edustajana (Chief secretary).


title: Wyndham Deedes

text: Deedesin perustama Anglo-Israel Association myöntää vuosittain hänen kunniaksi opiskelustipedenjä brittiläisistä yliopistoista valmistuneille henkilöille jatko-opiskeluun Israelissa.


title: Onnenpoika (elokuva)

text: Onnenpoika ("O Lucky Man!") on Lindsay Andersonin ohjaama brittiläinen draamakomediaelokuva vuodelta 1973. Se pyrkii olemaan allegoria elämästä kapitalistisessa yhteiskunnassa.


title: Onnenpoika (elokuva)

text: "Onnenpoika" on keskimmäinen Andersonin kolmen elokuvan sarjasta, jonka kaikki elokuvat on käsikirjoittanut David Sherwin. Jokaisessa esiintyy myös Malcolm McDowellin esittämä jokamieshahmo Mick Travis. Elokuvassa "Jos..." (1968) hän tekee vallankumousta sisäoppilaitoksessa, elokuvassa "Britannia Hospital – juhlapäivä" (1982) hän on sivuosassa röyhkeänä dokumentaristina, joka tutkii erään professorin epäilyttäviä touhuja. Tässä elokuvassa Travis etenee kahviyhtiön myyntimiehestä filmitähdeksi. Elokuvan alkuperäisidea tulikin McDowellilta ja hänen nuoruudenaikojensa kahvimyyjäkokemuksista.


title: Onnenpoika (elokuva)

text: Elokuva alkaa näennäisen irrallisella mustavalkoisella mykkäelokuvakohtauksella, jossa kahvinpoimija (kömpelösti maskeerattu McDowell) joutuu oikeuteen muutaman kahvipavun varastamisesta ja hänen kätensä katkotaan macheteveitsellä. Elokuvan tarina keskeytyy usein Alan Pricen ja hänen yhtyeensä musiikkiesitykseen.


title: Onnenpoika (elokuva)

text: Kahviyhtiön myyjävalmennuksen priimus Travis pääsee yllättäen kesken kurssin Koillis-Englannin myyntipiirin päälliköksi. Myyntimatkallaan hän eksyy sotilasalueelle, otetaan kiinni ja joutuu kidutettavaksi kuulustelussa. Palohälytyksen ansiosta hän pääsee pakenemaan, mutta koko ympäristökin on tulessa ja Travisin auto räjähtää kuumuudessa. Hän jatkaa pakoaan jalan ja hakee suojaa kirkosta, jossa on menossa jumalanpalvelus. Travis pyörtyy takapenkkiin ja herää vasta kirkonmenojen jälkeen. Papin vaimo imettää Travisiä ja papin lapset johdattavat hänet valtatielle, jossa yrittää liftata takaisin Lontooseen. Musta limousine pysähtyy, ja kuljettaja ehdottaa suostumista lääketieteelliseen kokeeseen maksua vastaan. Travis suostuu, hänet viedään sairaalaan mutta hän pakenee huomattuaan erään toisen vapaaehtoisen muuttuneen puolittain siaksi.


title: Onnenpoika (elokuva)

text: Travis pääsee kyytiin keikkabussiin, jossa nuori nainen Patricia (Helen Mirren) pitää hänestä huolta. Lontoossa Travis herää talosta, jossa Alan Price soittaa yhtyeineen alakerrassa ja yläkerrassa keikkabussin nainen tarjoaa Travisille aamiaista. Nainen kertoo, että hänen isänsä Sir James Burgess omistaa puolet maailman kuparikaivoksista ja varoittaa Travisia, ettei kaikki kiiltävä ole kultaa. Travis juonii itselleen tapaamisen Burgessin kanssa tämän pilvenpiirtäjätoimistossa, jossa muuan professori heittäytyy ikkunasta kuolemaan mukanaan tätä estämään rientänyt Burgessin miespuolinen assistentti.


title: Onnenpoika (elokuva)

text: Travis saa saman tien paikan uutena assistenttina ja joutuu avustamaan neuvotteluissa afrikkalaisvaltion diktaattorin, tohtori Mundan kanssa. Burgess myy tämän hallinnolle napalmin kaltaista ainetta PL45 kapinallisten rauhoittamiseksi. Häikäilemätön Burgess lavastaa Travisin syylliseksi tohtori Mundan vaatimien kultaharkkojen salakuljetukseen, ja Travis joutuu vankilaan viideksi vuodeksi.


title: Onnenpoika (elokuva)

text: Viisi vuotta myöhemmin Travis on vapautunut vankilasta ja omaksunut humanistisia aatteita. Hän kuitenkin huomaa idealisminsa herättävän lähinnä epäilyjä ja vihaa avustettavissa. Elokuvan lopussa Travis on elokuvan koekuvauksessa, jossa ohjaaja (Lindsay Anderson itse kreditoimattomana) toistuvasti pyytää Travisiä hymyilemään, mutta tämä kysyy aina miksi. Äkkiä leikataan mustaan (tätä keinoa käytetään läpi elokuvan), ja Travisin kasvoille ilmestyy oivaltava ilme. Viimeisessä kuvassa nähdään ihmisiä tanssimassa.


title: Onnenpoika (elokuva)

text: Monet näyttelijöistä nähdään elokuvassa useissa rooleissa:Elokuva sai vaihtelevia tai kielteisiä arvioita. The New York Timesin Vincent Canby moitti, etteivät elokuvan tarjoamat oivallukset eikä tuotannon laatu oikein kanna miltei kolmen tunnin keston yli.


title: Onnenpoika (elokuva)

text: Elokuvasta onkin tehty useita lyhennettyjä versioita. Esimerkiksi Yhdysvaltojen teatterikopiot lyhennettiin noin 20 minuutilla. Lyhennettyjä ovat olleet myös molemmat VHS-versiot Britanniassa. Ruotsissa ja Suomessa esitetty versio on noin 15 minuuttia alkuperäistä lyhyempi (167 min).


title: Luis Miguel Dominguín

text: Luis Miguel González Lucas (9. marraskuuta 1926 – 8. toukokuuta 1996) oli tunnettu espanjalainen härkätaistelija, joka tunnettiin nimellä Luis Miguel Dominguín.


title: Luis Miguel Dominguín

text: Dominguínin isä Domingo Dominguín oli oman aikansa tunnetuimpia härkätaistelijoita. Dominguín teki jo 11-vuotiaana ensimmäisen julkisen esiintymisensä kehässä. Hän oli suosittu 1940- ja 1950-luvuilla etenkin Espanjassa, Portugalissa ja Kolumbiassa. Dominguínista tuli seurapiirihenkilö, jolla oli muun muassa Pablo Picasso ystävänään ja rakkaussuhde yhdysvaltalaisnäyttelijä Ava Gardnerin kanssa vuonna 1954. Dominguín jäi eläkkeelle vuonna 1973. Hänen viimeinen härkätaistelunsa oli Barcelonassa 12. syyskuuta 1973.


title: Luis Miguel Dominguín

text: Dominguín avioitui italialaisen näyttelijän Lucia Bosén kanssa 1. maaliskuuta 1955 Las Vegasissa, ja he saivat lapset Miguel (s. 1956), Lucia (s. 1957) ja Paola (s. 1960). Dominguín ja Bosé erosivat vuonna 1967. Dominguínin toinen ja viimeinen avioliitto oli Rosario Primo de Riveran kanssa. He avioituivat vuonna 1987, ja heidän avioliittonsa kesti Dominguínin kuolemaan 1996 asti. Luis Miguel Dominguín kuoli 69-vuotiaana sydämen vajaatoimintaan, ja hänet haudattiin San Enrique de Guadiaron hautausmaalle Andalusian Cádiziin lähelle Sotograndea.


title: Nexus 6 (puhelin)

text: Nexus 6 on kuudes Google Nexus -puhelin, jota valmistaa Motorola Mobility. Laite julkaistiin 15. lokakuuta 2014. Puhelimessa on 5,96 tuuman AMOLED 2K -näyttö. Puhelimen prosessori on 2,7 GHz:n Snapdragon 805.


title: FC Dreeverit

text: FC Dreeverit oli vuosina 1995-2005 toiminut oululainen jalkapalloseura.


title: FC Dreeverit

text: Seuran miesten jalkapallojoukkue nousi Suomen kolmanneksi korkeimmalle sarjatasolle Kakkoseen kaudeksi 2005. Seura säilytti sarjapaikkansa, mutta seura muutti vuoden 2006 tammikuussa nimekseen Oulun Palloseura - jalkapallo ry eli lyhenteenä OPS-jp. Kaudesta 2008 alkaen sarjapaikan haltija on ollut seuran manageri Miika Juntusen perustama Oulun jalkapallon tuki ry, ja kaudesta 2011 alkaen seura on käyttäen lyhennettä OPS.


title: FC Dreeverit

text: FC Dreeverillä oli myös kakkosjoukkue FC Dreeverit II. Joukkue nousi samaan sarjaan eli Pohjoisen Kolmoseen kauden 2001 päätteeksi eli samaan sarjaan FC Dreeverin edustusjoukkueen kanssa. Sääntöjen mukaan saman seuran kakkosjoukkueen ja edustusjoukkueen pelaaminen samassa sarjassa ei ollut mahdollista, joten kakkosjoukkue irrottautui omaksi seurakseen Oulun Jalkapalloklubi eli OuJK vuoden 2002 alusta.


title: Louella Parsons

text: Louella Parsons (oikealta nimeltään Louella Rose Oettinger; 6. elokuuta 1881 Freeport, Illinois – 9. joulukuuta 1972 Santa Monica, Kalifornia) oli yhdysvaltalainen juorukolumnisti ja käsikirjoittaja.


title: Louella Parsons

text: Parsons oli ensimmäinen elokuvamaailmasta kirjoittanut kolumnisti. Hänen kolumniaan luki 20 miljoonaa ihmistä, ja hänen kolumniaan julkaistiin maailmanlaajuisesti 400:ssä sanomalehdessä. Parsons pysyi ”Hollywoodin kuningattarena” Hedda Hopperin tuloon asti. Parsons ja Hopper kilpailivat keskenään, ja heidän välillään oli vuosikausia kestänyt vihanpito. Louella Parsons kirjoittamisen ohella esiintyi muutamissa elokuvissa. Hän oli aviossa kolme kertaa, ja hän sai ensimmäisestä avioliitostaan yhden tyttären. Parsons kuoli 91-vuotiaana arterioskleroosiin. Hänellä on kaksi tähteä Hollywood Walk of Famella.


title: Hedda Hopper

text: Hedda Hopper (oikealta nimeltään Elda Furry; 2. toukokuuta 1885 Hollidaysburg, Pennsylvania – 1. helmikuuta 1966 Los Angeles, Kalifornia) oli yhdysvaltalainen juorukolumnisti. Hopper oli yksi Yhdysvaltain tunnetuimmista kolumnisteista Louella Parsonsin ohella. Ennen kirjoittamista Hopper oli työskennellyt näyttelijänä. Hopperin omaa kolumnia "Hedda Hopper’s Hollywood" julkaistiin "Los Angeles Timesissa".


title: Kalle Pitkänen

text: Kalle Pitkänen (4. maaliskuuta 1869 Kuopion maalaiskunta – 6. joulukuuta 1952 Kuopion maalaiskunta) oli suomalainen runoilija.


title: Kalle Pitkänen

text: Pitkäsen vanhemmat olivat suutari Juho Pitkänen ja Ulriika Maria Hassinen.


title: Kalle Pitkänen

text: Pitkäsen 1910 julkaiseman runon aiheena olivat elokuussa 1907 tapahtunut Kuopion Haapaniemen rullatehtaan palkkarahojen ryöstö ja lokakuussa 1907 tapahtunut Karhonsaaren sahan kassanhoitajan ryöstö. Ryöstäjät kuuluivat maanalaiseen työläisaktivistien järjestöön, jonka yksi keskeisistä johtajista Savossa oli marraskuussa 1907 Suomesta paennut "Savon Työmies" -lehden päätoimittaja Johan Arvid Mustonen.


title: FS Hirondelle (1869)

text: Hirondelle oli Ranskan laivaston vuonna 1869 vesillelaskettu puurunkoinen risteilijä, joka oli valmistuessaan keisarillinen jahti.


title: FS Hirondelle (1869)

text: Alus tilattiin Le Havresta Augustin Normandilta ja sen köli laskettiin 1. heinäkuuta 1868. Alus laskettiin vesille 15. huhtikuuta 1869 ja se otettiin palvelukseen vuonna 1871.


title: FS Hirondelle (1869)

text: "Hirondelle" poistettiin alusluettelosta 11. joulukuuta 1896.


title: Ilot, halut ja valheet

text: Ilot, halut ja valheet on Milla Rumin 3. lokakuuta 2014 julkaistu esikoisalbumi. Albumi ei julkaisunsa ole sijoittunut Suomen viralliselle albumilistalle. Albumin on tuottanut Anssi Växby, joka myös vastaa kappaleiden sovituksista. Kaikki kappaleet on säveltänyt ja sanoittanut artisti itse.


title: Ilot, halut ja valheet

text: Albumin ensimmäinen single ”Sitä mikä vaan” julkaistiin elokuussa 2013. Myöhemmin albumilta julkaistiin myös kolme muuta singleä vuonna 2014: ”Luulaulu” tammikuussa, ”Hei ihminen” huhtikuussa ja viimeisimpänä albumin nimikappale syyskuussa. Singleistä ”Luulaulu” on tilastoitunut Musiikkituottajat – IFPI Finlandin keräämille listoille; radiolistan sijalle 100.


title: Epithelantha

text: Epithelantha on kaksilajinen kaktuskasvisuku. Lajit ovat pienikokoisia ja kauniita autiomaan kaktuksia, joita löytää avoimelta aavikolta usein kalkkikivilaattojen joukosta. Lajit ovat äärimmäisen muuntelevia, mistä johtuu, että niitä on aikojen kuluessa kuvattu ja nimetty useiksi lajeiksi. Eniten ne muistuttavat syyläkaktuksia ("Mammillaria"). Suvun tieteellinen nimi on yhdistelmä kreikan sanoja epi 'päällä', thele 'nänni' ja anthos 'kukka', ja sillä viitataan kukkien sijaintiin nystyröiden päässä.


title: Epithelantha

text: Kasvit ovat yksi- tai monivartisia, äärimmäisen vaihtelevia kooltaan, piikeiltään, ulkoasultaan ja väriltään. Varsi on päältä litistynyt pallo, läpimitaltaan 1-6 cm ja nystyinen. Piikkien runsaus peittää varren. Nystyjen päässä on pienet kääpiöversot eli areolit, joihin kiinnittyy 19-38 valkoista tai vaaleankeltaista piikkiä useassa kiehkurassa. Kukat sijaitsevat nuorten nystyjen kärjissä varsipallon yläpinnalla, ovat kellomaisia, väriltään valkoisia tai vaaleanpunaisia ja läpimitaltaan 3-12 mm. Hedelmä on nuijamainen, punainen, avautumaton ja muutamasiemeninen. Siemenet ovat soikeita ja kiiltävän mustia, pinnaltaan verkkokuvioisia tai nystyisiä.


title: Epithelantha

text: Suku on levinnyt Yhdysvaltojen Arizonaan, Uuteen-Meksikoon ja Teksasiin sekä Meksikon Coahuilaan, San Luis Potosiin ja Nuevo Leóniin.


title: Epithelantha

text:
Suvussa on kaksi lajia, joskin on esitetty, että ne voitaisiin yhdistää yhdeksi.
Anderson E. F. 2001: The Cactus Family. - Timber Press. Portland, Oregon. ISBN 0-88192-498-9


title: Raija Rovamo

text: Raija Marjut Rovamo, os. Oksala (s. 27. huhtikuuta 1926 Viipuri) on suomalainen kirjailija.


title: Raija Rovamo

text: Rovamon vanhemmat olivat tehtaan virkailija Kaarlo Emil Oksala ja Hilja Maria Pamppunen. Hän pääsi ylioppilaaksi 1946 Varkauden yhteiskoulusta. Rovamo avioitui vuoonna 1951 lääketieteen lisensiaatti Yrjö Rovamon (ent. Romanov, s. 1918) kanssa.


title: Raija Rovamo

text: Rovamon psykologinen romaani "Pukuhuone" sijoittui teatterimaailmaan:


title: Janne Kuusela

text: Janne "Jansku" Kuusela on suomalainen muusikko, joka tunnetaan parhaiten Liekki-yhtyeen laulaja-kitaristina sekä kappaleiden säveltäjänä ja sanoittajana. Sitä ennen hän vaikutti Karkkiautomaatissa vuosina 1993–1998 ja oli myös Tehosekoittimen ensimmäinen laulaja 1991–1992. Lisäksi Kuusela on ollut mukana yhtyeessä Cry Bar.


title: Janne Kuusela

text: Kuuselaa on kutsuttu jopa musiikilliseksi neroksi, hänen tajunnanvirtana tekemiä laulutekstejään puolestaan on pidetty vaikeaselkoisina.


title: Berkshire Battalion

text:
Berkshire Battalion on yhdysvaltalainen jääkiekkoseura, joka on kotoisin North Adamsista Massachusettsista.
Se pelaa FHL-liigaa.


title: Tossa de Mar

text: Tossa de Mar on kunta Gironan maakunnassa Katalonian itsehallintoalueella Espanjassa. Tossa de Mar sijaitsee 103 kilometriä Barcelonasta pohjoiseen ja 100 kilometriä Ranskan rajalta etelään. Tossa de Marissa oli vuoden 2017 väestönlaskennan mukaan 5 542 asukasta. Kunnan on pinta-ala on 38,58 km² ja asukastiheys 143,7 as/km².


title: Tossa de Mar

text: Tossa de Mar on suosittu lomakohde, ja kunnan pääelinkeinoihin kuuluukin turismi. Tossa de Marissa kasvatetaan viinin valmistukseen tarkoitettuja viiniköynnöksiä ja korkkeja. Ennen turismia Tossa de Mar oli pieni kalastajayhteisö.


title: Malesian ePrix 2014

text: Malesian ePrix 2014 eli 2014 Putrajaya ePrix oli Formula E -sarjan kauden 2014–2015 toinen kilpailu ja samalla kaikkien aikojen toinen Formula E -sarjan kilpailu. Kilpailu ajettiin 22. marraskuuta Putrajayan katuradalla Malesian Putrajayassa.


title: Malesian ePrix 2014

text: Kilpailu oli suunniteltu ajettavaksi jo 18. lokakuuta, mutta Malesian pääministerin Najib Razakin pyynnöstä kilpailun ajankohta siirrettiin marraskuun 22. päivään. Poiketen muista Formula E -osakilpailuista Malesian GP:n kilpailu ajettiin kaksi tuntia aikaisemmin, kello 14.00 alkaen paikallista aikaa. Syynä tähän oli odotettu sääennuste rankkasateesta.


title: Malesian ePrix 2014

text: Aika-ajoissa paalupaikalle ajoi Nicolas Prost, mutta hän kärsi 10 lähtöruudun rangaistuksen, jonka hän sai kolaroituaan edellisessä yhdessä Nick Heidfeldin kanssa. Prost starttasi kilpailuun 11. ruudusta, mutta hän silti sai paalupaikan oikeuttamat kolme pistettä.


title: Malesian ePrix 2014

text: Kilpailun voittoon ajoi Virgin Racingin Sam Bird. Toiseksi sijoittui Audi Sport ABT:n Lucas di Grassi ja kolmanneksi E.dams-Renaultin Sébastien Buemi.


title: Malesian ePrix 2014

text: Huomioita:


title: Get Up, Stand Up!

text: Get Up, Stand Up oli vuonna 2005 esitetty kykyjenetsintäkilpailu, jonka aiheena oli stand-up. SubTV:llä esitetyn 9-osaisen kilpailun voittajaksi selviytyi Sami Hedberg. Suuri osa kilpailuun osallistuneista on jatkanut uraansa menestyksekkäästi stand-up- tai viihdealalla.


title: Get Up, Stand Up!

text: Kilpailun tuomareina toimivat André Wickström, Stan Saanila ja Mika Eirtovaara.


title: Get Up, Stand Up!

text: Kilpailuun haki parisataa ihmistä, joilla oli vähän aiempaa kokemusta. Voittaja pääsi koko Suomen kattaneelle G.U.S.U.-kiertueelle Mika Eirtovaaran kanssa.


title: Suppilokaktukset

text: Suppilokaktukset ("Eriosyce") on 35-lajinen eteläamerikkalainen kaktuskasvisuku. Sen tieteellinen nimi koostuu kreikan sanoista erion 'villa' ja syke 'viikuna' ja viittaa villakarvan peittämiin hedelmiin. Kasvit kukkivat päivällä melkein mihin vuodenaikaan tahansa, ja kukkien pölyttäjinä toimivat hyönteiset ja kolibrit.


title: Suppilokaktukset

text: Suppilokaktukset ovat tavallisesti yksivartisia, enemmän tai vähemmän pallomaisia ja kooltaan vaihtelevia. Varren pituus vaihtelee senttimetristä metriin, läpimitta kahdesta 50 cm:iin. Varressa on 7-30 tai enemmän uurteita, ja uurteiden reunoilla on tavallisesti nystyjä. Kussakin kääpiöversossa eli areolissa on muutama piikki tai niitä on paljon. Pisimmillään ne ovat viiden sentin pituisia. Piikit ovat joko neulamaisia tai sukasmaisia. Juuristo on rihmamaista hajajuuristoa tai pääjuuri, joka voi liittyä varteen ohuen kuroutuman välityksellä.


title: Suppilokaktukset

text: Suppilokaktusten suppilomaiset tai melkein putkimaiset kukat sijaitsevat varren latvan tuntumassa ja ovat väriltään keltaisia tai syvän karmiininpunaisia. Vartalon ja kukan tyvessä on paljon suomuja, joita vastapäätä on villamaisen karvan muodostamia tupsuja tai toisinaan harjasmaisia piikkejä. Suppilokaktusten hedelmä on ontto marja, jonka ontelossa on usein irrallisia siemeniä. Hedelmä on usein luonteenomaisesti villamaisen karvan peittämä ja avautuu tavallisesti tyveltään. Hedelmässä on myös jäljellä kuihtuneita kukan osia.


title: Suppilokaktukset

text: Suppilokaktuksia tavataan Andien rinteillä 3000 metrin korkeuteen asti Keski-Chilestä Etelä-Peruun ja Argentiinan luoteisosiin ulottuvalla alueella.


title: Suppilokaktukset

text: Suku "Eriosyce", suppilokaktukset:


title: Suppilokaktukset

text: Anderson E. F. 2001: The Cactus Family. - Timber Press. Portland, Oregon. ISBN 0-88192-498-9


title: Suppilokaktukset

text: Kasvien suomenkieliset nimet.


title: South West Pennsylvania Magic

text:
South West Pennsylvania Magic eli SWPA Magic on yhdysvaltalainen jääkiekkoseura, joka on kotoisin Rostraver Townshipista Pennsylvaniasta.
Se pelaa FHL-liigaa.


title: Rob Goris

text: Rob Goris (15. maaliskuuta 1982 Herentals, Belgia – 5. heinäkuuta 2012 Rouen, Ranska) oli belgialainen maantiepyöräilijä ja jääkiekkoilija.


title: Rob Goris

text: Hyökkääjänä pelannut Goris aloitti jääkiekkoilun kotikaupungissaan Herentalsissa, jossa hän pelasi ensimmäiset miesten pelinsä 16-vuotiaana kaudella 1998–1999. Goris vietti joukkueessa lähes koko seurajoukkueuransa ja voitti Belgian-mestaruuden vuosina 2002 ja 2009 sekä Belgian Cupin vuosina 1999, 2000 ja 2003. Hän pelasi myös vuodet 2003–2005 toisessa pääsarjajoukkueessa, Olympia Heist op den Bergissä, jossa Goris voitti Belgian-mestaruuden vuonna 2004.


title: Rob Goris

text: Goris edusti Belgiaa I-divisioonan MM-kilpailuissa vuonna 2004 sekä II-divisioonan MM-kilpailuissa vuosina 2005 ja 2006, joista jälkimmäinen turnaus päättyi A-lohkon pronssiin. Hän on toiminut myös Belgian A-maajoukkueen kapteenina.


title: Rob Goris

text: Goris aloitti maantiepyöräilyn lopetettuaan jääkiekkoilun ja hän voitti Palmes Cransin tallissa kansallisen amatöörisarjan mestaruuden. Hän loi sittemmin myös ammattilaisuraa Veranda's Willems-Accentin tallissa.


title: Rob Goris

text: Goris toimi vuoden 2012 Ranskan ympäriajossa belgialaisen televisioyhtiön VRT:n asiantuntijana. Hän sai 5. heinäkuuta 2012 sydänkohtauksen ja kuoli hotellihuoneessaan Rouenissa, jonne ympäriajon neljäs etappi päättyi.


title: Rob Goris

text: Belgian maajoukkueessa pelanneet jääkiekkoilijat Vincent ja Mitch Morgan ovat Gorisin serkkuja.


title: Joe Smith, American

text: Joe Smith, American (Isossa-Britanniassa nimikkeenä "Highway to Freedom") on vuonna 1942 ensi-iltansa saanut Richard Thorpen ohjaama yhdysvaltalainen draamaelokuva, jonka pääosissa ovat Robert Young ja Marsha Hunt. "Joe Smith, American" kertoo sotatarviketehtaan työntekijästä, joka joutuu vihollisvakoojien sieppaamaksi.


title: Joe Smith, American

text: "Joe Smith, American" perustuu Paul Gallicon tarinaan "The Adventures of Joe Smith, American" (1940), jonka pohjalta Allen Rivkin laati elokuvan käsikirjoituksen. Elokuvan tuottajina olivat Jack Chertok ja Dore Schary, ja elokuvan tuotanto- ja levittäjäyhtiönä oli Metro-Goldwyn-Mayer. Elokuva kuvattiin loka-marraskuussa 1941 Kalifornian Culver Cityssä sijaitsevilla MGM:n studioilla ja Montebellossa pienellä 236 000 dollarin budjetilla. "Joe Smith, American" sai ensi-iltansa Yhdysvalloissa helmikuussa vuonna 1942. MGM:n merkintöjen mukaan elokuva tuotti maailmanlaajuisesti 708 000 dollaria. Voittoja kertyi MGM:lle 222 000 dollarin verran. Robert Young voitti roolisuorituksestaan National Board of Review -palkinnon parhaasta miespääosasta vuonna 1942.


title: Predateurs de Laval

text:
Prédateurs de Laval on kanadalainen jääkiekkoseura,
joka on kotoisin Lavalista Quebecista. Se pelaa LNAH-liigaa. Seura tunnettiin aikaisemmin nimellä Valleyfield Braves.


title: Michael K. Williams

text: Michael Kenneth Williams (s. 22. marraskuuta 1966 Brooklyn, New York, New York) on yhdysvaltalainen näyttelijä.


title: Michael K. Williams

text: Williams tunnetaan erityisesti roolistaan Omar Littlenä televisiosarjasta "The Wire". Hän on näytellyt lisäksi muun muassa Albert ”Chalky” Whiten roolissa televisiosarjassa "Boardwalk Empire" ja kymmenissä elokuvissa. "12 Years a Slave" -elokuvan näyttelijäkaartille myönnettiin Parhaan näyttelijäkokoonpanon SAG-palkinto vuonna 2013. Broadwalk Empiren näyttelijät palkittiin SAG-palkinnolla vuosina 2011 ja 2012 (Paras näyttelijäkokoonpano draamasarjassa).


title: Keräkaktukset

text: Keräkaktukset ("Escobaria") on kaktuskasvisuku, jossa on 23 pohjoisamerikkalaista lajia. Sen tieteellinen nimi on annettu 1900-luvun alkupuolella vaikuttaneiden meksikolaisten Rómulo ja Numa Escobarin kunniaksi. Keräkaktusten läheisimpiä sukulaisia ovat piikaktukset ("Coryphantha") ja syyläkaktukset ("Mammillaria").


title: Keräkaktukset

text: Keräkaktukset ovat matalakasvuisia, yksi- tai useampivartisia. Varsi on päältä litistynyt pallo tai lieriömäinen ja uurteeton. Varressa on nystyröitä, jotka usein korkkiintuvat ja karisevat vanhemmiten. Areolit ovat pitkänomaisia ja niissä on tavallisesti lyhyitä ja suoria piikkejä, jotka peittävät kasvia tiheästi. Kukat eivät useinkaan avaudu täysin, ja pohjusmalja on lyhyt. Uloimpien kehälehtien laidoissa on ripsiä. Hedelmä on pallomainen tai pitkänomainen, tavallisesti punainen, joskus vihreä tai vaaleanpunainen. Soikeat tai melkein pyöreät siemenet ovat ruskeita tai mustanruskeita, pinnalta kuoppaisia.


title: Keräkaktukset

text: Piikaktuksista keräkaktukset eroavat kuoppapintaisilta siemeniltään, ripsekkäiltä ulkokehälehdiltään, varren mesiäisten puuttumiseltaan, ikääntyvien varren nystyjen korkkiintumis- ja karisemistaipumukseltaan, keväiseltä kukinta-ajaltaan, kukkien väriltään (keräkaktuksilla ei koskaan ole keltaisia kukkia), ja hedelmiltään, jotka ovat avautumattomia, punaisia ja paljaspintaisia. Eroja syyläkaktuksiin ovat areolit, jotka eivät keräkaktuksilla ole koskaan erilaistuneet yhtäältä piikkejä ja toisaalta kukkia tuottaviin osiin.


title: Keräkaktukset

text: Keräkaktukset kasvavat laajalla alueella Etelä-Kanadassa, Yhdysvaltain länsiosissa ja Meksikon pohjoisosassa. Yksi laji kasvaa Kuubassa ("E. cubensis").


title: Keräkaktukset

text:
Suku "Escobaria", keräkaktukset:
Anderson, E. F. 2001: The Cactus Family. - Timber Press. Portland, Oregon. ISBN 0-88192-498-9


title: Keräkaktukset

text: Kasvien suomenkieliset nimet.


title: Joey Hishon

text: Joseph Patrick Hishon (s. 20. lokakuuta 1991) on kanadalainen jääkiekkoilija, joka pelaa SHL-seura Luleå HF:ssa. Hishon varattiin ensimmäisellä kierroksella Colorado Avalancheen .


title: Joey Hishon

text: Hishonin peliura alkoi OMHA:ssa pelaavassa Stratford Warriors Midget AA:ssa ennen kuin hänet varattiin OHL:ään kahdeksantena pelaajana vuonna 2007 Owen Sound Attackin toimesta. Ensimmäisellä kaudellaan Attackissa hän oli joukkueensa nuorimpana pelaajana sen toiseksi paras pistemies tehdessään 47 pistettä 63 pelissä. Kaudella 2008–2009 hän palautti Owen Soundin pudotuspeleihin voittamalla joukkueen sisäisen pistepörssin 65 ottelussa tehdyillä 81 tehopisteellä. Hänet valittiin OHL:n tähdistön läntiseen joukkueeseen ja hänet valittiin kauden päätteeksi parhaaksi pelintekijäksi sekä parhaaksi mailankäsittelijäksi OHL:n läntisessä konfrenenssissa liigan valmentajien toimesta.


title: Joey Hishon

text: Hishon pelasi loukkaantumisen vuoksi kaudella 2009–2010 vain 36 ottelua. Hän oli jalan loukkaamisen seurauksena kaksi kuukautta sivussa. Hän kuitenkin teki 40 pistettä mikä oli yli piste per peli. Loukkaantumisen vuoksi hän tippui NHL's Central Scoutingin lopullisissa ennusteissa varattavaksi sijalla 55 . Yllättäen hänet otettiinkin jo ensimmäisellä kierroksella ja numerolla 17 Colorado Avalanchen toimesta. Hän oli ensimmäinen NHL:ään varattu Stratfordilainen vuonna varatun Craig Hartsburgin jälkeen.


title: Joey Hishon

text: Hishon oli auttamassa Attackia OHL:n mestaruuden voittamisessa. 13. maaliskuuta 2011 Hishon teki kesken kauden 2010–2011 kolmivuotisen tulokassopimuksen Coloradon kanssa.


title: Joey Hishon

text: Kesken kauden 2011 Memorial Cupista taistelemisen Hishon jäi Kootenayn puolustajan Brayden McNabbin kyynärpäätaklauksen uhriksi. Hän sai tilanteesta aivotärähdyksen; hän oli sivussa loppukauden ja koko kauden 2011–2012 aivotärähdyksen jälkisten oireiden takia. Osittain tästä taklauksesta johtuen Hockey Canada joutui tarkastelemaan uudelleen päähän kohdistuneisiin taklauksiin liittyviä sääntöjä.


title: Joey Hishon

text: Hishon pystyi palaamaan kaukaloon kauden 2012–2013 lopulla Coloradon AHL-yhteistyöjoukkue Lake Erie Monstersin paidassa. Hän teki ammattilaisdebyyttinsä 19. maaliskuuta 2013 Toronto Marliesia vastaan vajaan kahden vuoden tauon jälkeen. Hän teki ensimmäisen maalinsa ammattilaisena viidennessä ottelussaan Chicago Wolvesia vastaan 29. maaliskuuta 2013. 12. huhtikuuta yhdeksättä peliään ja ensimmäistä Hamilton Bulldogsia vastaan pelannut Hishon Joey Tenuten taklaamaksi ja sai jälleen aivotärähdyksen, joka oli kuitenkin edellistä lievempi ja hän toipui seuraavaksi kaudeksi.


title: Joey Hishon

text: Hishon siirtyi KHL-joukkue Helsingin Jokereihin 2016 keväällä 2-vuotisella sopimuksella. Toukokuussa Jokerit ja Hishon purkivat yhteisymmärryksessä sopimuksen toisen vuoden. Kaudeksi 2017–2018 Joey Hishon siirtyi pelaamaan SHL-liigan joukkue Luleå HF:aan.


title: Joey Hishon

text: Hishon teki maajoukkuedebyyttinsä vuonna 2008 alle 17-vuotiaiden turnauksessa, jossa hän teki viisi pistettä kuuteen peliin hänen edustamansa Ontarion joukkueen voittaessa kultaa. Vuonna 2009 hänet valittiin Kanadan joukkueeseen alle 18-vuotiaiden maailmanmestaruuskisoihin, joissa hän oli neljänneksi sijoittuneen joukkueen paras maalintekijä viimeistellessään kymmenessä ottelussa viisi kertaa.


title: Joey Hishon

text: Kaudella 2010–2011 Hishon kutsuttiin osallistumaan Kanadan juniorimaajoukkueen valitsemisleirille Buffalossa järjestettyjä nuorten vuoden 2011 maailmanmestaruuskilpailuja varten. Hänet kuitenkin lähetettiin leiriltä kotiin ensimmäisten joukossa.


title: Kevin Hayes

text: Kevin Hayes (s. 8. toukokuuta 1992) on yhdysvaltalainen jääkiekkoilija, joka pelaa NHL-seura New York Rangersissa. Hayes on Chicago Blackhawksin ensimmäisen kierroksen varaus . Hänen isoveljensä Jimmy pelaa Boston Bruinsissa. Myös hänen serkkunsa Tom Fitzgerald ja Keith Tkachuk ovat entisiä NHL-pelaajia.


title: Kevin Hayes

text: Hayes pelasi vuodet 2011–2014 Hockey Eastissa Bostonin yliopistossa. Ensimmäisten kolmen kautensa aikana hän teki 17 maalia ja yhteensä 67 pistettä. Viimeisenä vuotenaan hän muodosti ketjun nykyisten Calgary Flamesin pelaajien Bill Arnoldin ja Hobey Baker Awardin vuonna 2014 voittaneen Johnny Gaudreaun kanssa. Hän teki kauden aikana 28 maalia ja syötti 39 eli tuplasi kolmen ensimmäisen kauden aikana saamat pisteensä. Hän oli Hobey Baker Awardin kymmenen parhaan ehdokkaan joukossa ja hän on kerännyt mainetta kahden suunnan hyökkääjänä, jolla on tuottelias laukaus ja joka on hyvä ylivoimalla. Hänet nimettiin Beanpot -turnauksen arvokkaimmaksi pelaajaksi.


title: Kevin Hayes

text: Chicago Blackhawks menetti oikeutensa Hayesiin 15. elokuuta 2014, kun ei ollut tehnyt hänen kanssaan sopimusta. 16. elokuuta hänestä tuli rajoittamattomasti vapaa pelaaja. Hayes ja New York Rangers solmivat 20. elokuuta tulokassopimuksen.


title: Vierintävastus

text: Vierintävastus on voima, joka vastustaa vierivän kappaleen liikettä. Se johtuu pääosin epäelastisista ilmiöistä: osa liike-energiasta kuluu muodonmuutokseen tai luistoon.


title: Vierintävastus

text: Vierintävastusta mallinnetaan yleisesti kitkana siihen liittyvine kitkavoimineen, mutta fysikaalisesti kyse ei ole ulkoisesta kitkavoimasta, vaikka ilmiöön liittyy yleensä lepokitkavoima.  Yleisesti vierimiskitka on pienempi kuin vastaava liikekitka. Yleisin esimerkki vierintävastuksesta on moottoriajoneuvon pyörät tiellä, jossa syntyy lämpöä ja melua sivutuotteena .


title: Mike Matheson

text: Michael "Mike" Matheson (s. 27. helmikuuta 1994) on kanadalainen jääkiekkoilija, joka pelaa NHL-seura Florida Panthersin organisaatiossa. Hän on Panthersin ensimmäisen kierroksen varaus .


title: Mike Matheson

text: Mathesonin junioriura alkoi QMAAA:ssa Lac Saint-Louis Lionsin joukkueessa, jossa hän pelasi vuodet 2009–2011. Sen jälkeen hän liittyi USHL-joukkue Dubuque Fighting Saintsiin, jossa hän oli puolustajien maalipörssin ykkönen kaudella 2011–2012. Seuraavalla kaudella hän pelasi NCAA:ssa Bostonin yliopiston riveissä. Hänet valittiin Hockey Eastin tulokkaiden tähdistöön. 8. toukokuuta 2014 hänet nimettiin joukkueen kapteeniksi kaudelle 2014–2015. Hän pelasi samalla kaudella viisi ottelua AHL-seura San Antonio Rampagessa.


title: Mike Matheson

text: Matheson pelasi kaudella 2015–2016 uransa kolme ensimmäistä NHL-ottelua Florida Panthersissa. Pääosan kaudesta hän pelasi AHL:n Portland Piratesissa. Hän kuului maailmanmestaruuden voittaneeseen Kanadan joukkueeseen MM-kilpailuissa 2016. Hän teki turnauksen kymmenessä ottelussa kaksi maalia ja antoi neljä maalisyöttöä. Hänet valittiin kilpailujen All Stars -joukkueeseen ja parhaaksi puolustajaksi.


title: Strășeni

text: Strășeni (, ) on kaupunki Keski-Moldovassa, 24 kilometriä pääkaupunki Chișinăun keskustasta luoteeseen. Tämä noin 21 400 asukkaan kaupunki on osa 92 100 asukkaan Strășenin piiriä ja piirinsä hallintokeskus. Strășenin kaupunki on kasvanut jonkun verran vuoden 2004 jälkeen; tuolloin kaupunkiasukkaita oli 18 320.


title: Strășeni

text: Strășenissa on rautatieasema Romanian rajan läheltä Unghenista Chișinăuhun johtavan radan varrella. Junaliikenne maan pohjoisosista kuten Bălțista pääkaupunkiin kulkee samaa rataosuutta pitkin.


title: Lahden ammattikorkeakoulun sosiaali- ja terveysala

text: Lahden ammattikorkeakoulun Sosiaali- ja terveysala on Lahden ammattikorkeakoulun yksikkö. Sosiaali- ja terveysalalta valmistuu hyvinvoinnin edistämisen ammatteihin hoitotyön, fysioterapian ja sosiaalialan asiantuntijoita. Lahden ammattikorkeakoulun opetussuunnitelmat vastaavat tulevaisuuden osaamistarpeisiin.YAMK-tutkintoon johtavat koulutukset lukuvuodesta 2018-2019 eteenpäin ovat:


text: Täydennyskoulutuksen keinoin alan ammattilaiset voivat päivittää osaamistaan. Täydennyskoulutuksen tavoitteena on yksilön ja koko työyhteisön ammatillisen asiantuntijuuden ja osaamisen vahvistaminen ja sen kehittyminen. Täydennyskoulutusta on saatavalla laajalti sosiaali- ja terveysalan ammatillisiin tehtäviin. Esimerkkeinä mainittakoon GAS, muistisairaan kohtaaminen, Maitland -konsepti, ergonomia ja haavanhoitoon liittyvät koulutukset.


text: Lahden ammattikorkeakoulu aloitti toimintansa ensimmäisten suomalaisten ammattikorkeakoulujen joukossa 1992. Sitä ennen sosiaali- ja terveysalan koulutusta oli annettu Sosiaali- ja terveysalan oppilaitoksessa. LAMKiin rakentui uusi, amk-tasoinen sosiaali- ja terveysalan koulutus. Sosiaali- ja terveysalan oppilaitos jatkoi toimintaansa ja toimii nykyisin osana Salpausta.


text: LAMK oli osa Päijät-Hämeen koulutuskonsernia vuosina 1996-2014. Lahden ammattikorkeakoulu aloitti 1.1.2015 itsenäisenä ammattikorkeakouluosakeyhtiönä. Vuoden 2018 alusta Lahden ammattikorkeakoulun omistajaksi tulee LUT-yliopisto.


title: Päihdesairaala

text: Päihdesairaala (ent. Järvenpään sosiaalisairaala) on Suomen ainoa riippuvuusongelmien hoitoon erikoistunut sairaala. Sairaala sijaitsee Järvenpään Haarajoella. Se on A-klinikka Oy:n palvelu.


title: Päihdesairaala

text: Päihdesairaalaan voivat hakeutua hoitoon erilaisista riippuvuuksista kärsivät henkilöt ja heidän läheisensä kaikkialta Suomesta. Palveluihin sisältyvät katkaisu- ja vieroitushoito, päihdekuntoutus, perhekuntoutus, lääkkeetön yhteisöhoito sekä työ- ja toimintakyvyn arviointi. Asiakaspaikkoja on 90.


title: Päihdesairaala

text: Sairaala on toiminut vuodesta 1951 lähtien, ensin valtion laitoksena ja vuosina 1994–2017 osana A-klinikkasäätiön palvelukokonaisuutta.


title: Suomen Punaisen Ristin piirit

text: Suomen Punaisen Ristin piirit muodostavat Suomen Punaisen Ristin alueelliset organisaatiot. Suomen Punaisella Ristillä on kaksitoista piiriä, joista osa on ruotsinkielisiä tai saamenkielisiä.


title: Kasisali

text: Kasisali on kuuluisa Lahden kaupungin rakennus, jota käytetään nuorisotyössä. Tilaa siellä on 420:lle ja siellä on esiintymislava, äänentoistolaitteet, discovalot ja keittiö.


title: Kasisali

text: Kasisalilta Paavolasta ovat saaneet alkunsa mm. Apulanta ja Tehosekoitin.


title: Kasisali

text: ”Suomen upeimmaksi kunnalliseksi diskoksi” mainittu Kasisali avattiin 29. tammikuuta 1982. Tilojen rakentaminen ja saneeraus oli maksanut 1,9 miljoonaa markkaa. Avajaisdiskossa levyjä soitti Ilkka ”Igor” Viljanen ja kaupunginjohtajan tervehdyksen esitti Seppo Välisalo. Kattoon oli kiinnitetty peilipallo, ja parvella sijaitsivat tupakointitilat.


title: FS D’Estrées (1867)

text: D'Estrées oli Ranskan laivaston vuonna 1867 vesillelaskettu puurunkoinen Limier-luokan 1. luokan aviso, joka luokiteltiin vuonna 1876 3. luokan risteilijäksi.


title: FS D’Estrées (1867)

text: Alus tilattiin Cherbourgin laivastontelakalta ja sen köli laskettiin 15. marraskuuta 1864. Alus laskettiin vesille 24. tammikuuta 1867 ja se aseistettiin 27. toukokuuta. Alus siirrettiin reserviin 28. elokuuta ja se otettiin palvelukseen 7. joulukuuta 1867.


title: FS D’Estrées (1867)

text: Alus lähti 4. helmikuuta 1868 Cherbourgista Martiniquelle. Aluksen päällikkönä oli Desvarannes, kun se vieraili vuonna 1868 Québecissä ja Montréalissa. Se oli vuoden lopulla Haitin rannikolla valvomassa Ranskan etuja alueella.


title: FS D’Estrées (1867)

text: Alus poistettiin alusluettelosta 2. huhtikuuta 1891 Toulonissa.


title: FS Hamelin (1866)

text: Hamelin oli Ranskan laivaston vuonna 1866 vesillelaskettu puurunkoinen Limier-luokan 1. luokan aviso, joka luokiteltiin vuonna 1876 3. luokan risteilijäksi.


title: FS Hamelin (1866)

text: Alus tilattiin Lorientin laivastontelakalta ja sen köli laskettiin 6. toukokuuta 1864. Alus laskettiin vesille 16. syyskuuta 1866 ja se liitettiin laivastoon vuonna 1868. Alus sijoitettiin reserviin, mistä se otettiin aktiivipalvelukseen vuonna 1869.


title: FS Hamelin (1866)

text: Alus kuului vuosina 1877-1878 Etelä-Atlantille sijoitettuun laivasto-osastoon. Se osallistui 16. heinäkuuta 1884 Minh-joelle tehtyyn iskuun "Bayardin" ja "La Galissonnièren" kanssa.


title: FS Hamelin (1866)

text: "Hamelin" poistettiin alusluettelosta 12. heinäkuuta 1887. Elokuusta alkaen se oli Ajacciossa satamapuolustuksen keskuksena aina vuoteen 1894 saakka. Aluksesta tehtiin proomu vuonna 1889 ja se liitettiin seuraavana vuonna "Céresiin". Vuonna 1894 se oli "l'Entreprenantin" proomuna, mistä se siirrettiin vuotta myöhemmin Bonifacioon sijoitettujen hävittäjien emälaivaksi, missä tehtävässä se oli aina vuoteen 1910 saakka.


title: Moreton (Dorset)

text: Moreton on kylä Fromejoen varrella Dorsetin kreivikunnassa Englannissa, Yhdistyneessä kuningaskunnassa. Kylä sijaistsee Dorchesterista noin 13 kilometriä itään. Kylän asukasluku oli 270 vuonna 2001.


title: Moreton (Dorset)

text: Arabian Lawrencena tunnettu brittiläinen sotilashenkilö T. E. Lawrence asui kylässä. Clouds Hill -talo, jossa Lawrence asui kuolemaansa saakka, on nykyään avoinna vierailijoille. Lawrence haudattiin Moretonin kirkon hautausmaalle.


title: Konevitsan kirkonkellot

text: Konevitsan kirkonkellot on vanha karjalainen kansansävelmä, josta tunnetuimman version on tehnyt suomalainen Piirpauke-yhtye. Ensimmäisenä kappaleen levytti kanteletaiteilija Ulla Katajavuori vuonna 1952. Sen melodia jäljittelee Laatokalla Konevitsan saaressa sijaitsevan Konevitsan luostarin kirkonkellojen sointia. Niiden ääni kiiri aikoinaan kauas pitkin Laatokkaa ja kutsui ihmisiä kirkonmenoihin. Nykyään Konevitsassa on tiettävästi jäljellä ainoastaan yksi 1800-luvun alussa rakennetun luostarikirkon alkuperäisistä kelloista. Yksi niistä tuotiin sodan myötä Suomeen ja on nykyään Paltamon kirkossa.


title: Konevitsan kirkonkellot

text: Piirpauken versio Konevitsan kirkonkelloista julkaistiin vuonna 1975 yhtyeen "Piirpauke"-nimisellä esikoisalbumilla. Se on myös Piirpauken tunnetuin kappale ja suurin hitti. Yhtyeen johtohahmo Sakari Kukko oli saanut ajatuksen Konevitsan kirkonkellojen levyttämisestä kuultuaan siitä Ulla Katajavuoren version. Lopullisen muotonsa Piirpauken toteutus sai vasta levytyssession yhteydessä Finnvox-studiolla. Se sisältää kappaleen varsinaisen teeman lisäksi improvisoidun osuuden, jonka keskeisessä osassa on Hasse Wallin kuuluisa kitarasoolo. Improvisaation päättää myöhemmin kapellimestarina tunnetuksi tulleen Esa-Pekka Salosen soittama käyrätorvi, jonka jälkeen kappale palaa jälleen alkuperäiseen teemaansa. Kappaleen sovittajaksi on levyllä merkitty Piirpauken jäsenten lisäksi myös 1900-luvun alkuvuosikymmeninä vaikuttanut kanteleensoitonopettaja Paul Salminen.


title: Konevitsan kirkonkellot

text: Piirpauken versiota on vuosien saatossa kuultu lukuisissa eri yhteyksissä, sitä on muun muassa käytetty musiikkina useissa elokuvissa ja dokumenteissa sekä televisio-ohjelmissa. Vuoden 1975 studioäänityksen lisäksi kappale löytyy livealbumeilta "Historia of Piirpauke Vol. 1" (1977) ja "Metamorphosis – Live 1977–1995" (1995) sekä Hasse Wallin vuonna 2001 ilmestyneeltä konserttitaltioinnilta "Todellinen Live". Piirpauken esittämä Konevitsan kirkonkellot on mukana myös Wallin DVD:llä "Live at Tavastia" (2012).


title: Konevitsan kirkonkellot

text: Ensimmäisen levytyksen Konevitsan kirkonkelloista teki Ulla Katajavuori vuonna 1952. Neljän kappaleen savikiekon julkaisi levy-yhtiö Rytmi. Myöhempinä vuosikymmeninä sen ovat levyttäneet muun muassa kanteleensoittaja Ilona Porma sekä Matti Kontion, Martti Pokelan ja Eeva-Leena Sariolan yhtye. Sinfonia Lahti johtajanaan Osmo Vänskä teki kappaleesta oman orkesteriversionsa vuonna 2002 ja Piirpaukessa soittanut Hasse Walli puolestaan levytti sen samana vuonna englanninkielisellä nimellä "Church Bells of Konevitsa".


title: Konevitsan kirkonkellot

text: Tunnettu on myös suomalainen yhtye Sentenced, joka käytti omaa versiotaan introna albumilla "The Cold White Light" (2002). Vuonna 2008 Ismo Alangon ja Teho Majamäen muodostama duo Ismo Alanko Teholla lainasi melodiaa albumillaan "Blanco Spirituals". Myös Nylon 66'ers on versioinut kappaleen levyllään Love to love. Tässä versiossa kappaleen nimi on "The Chimes".


title: FS L'Hermitte (1867)

text: L'Hermitte oli Ranskan laivaston vuonna 1867 vesillelaskettu puurunkoinen Limier-luokan 1. luokan aviso.


title: FS L'Hermitte (1867)

text: Alus tilattiin Brestin laivastontelakalta ja sen köli laskettiin 1864. Alus laskettiin vesille 4. heinäkuuta 1867 ja se liitettiin laivastoon 16. kesäkuuta 1870.


title: FS L'Hermitte (1867)

text: "L'Hermitte" poistettiin alusluettelosta 7. joulukuuta 1874.


title: FS Limier (1866)

text: Limier oli Ranskan laivaston vuonna 1866 vesillelaskettu puurunkoinen Limier-luokan 1. luokan aviso, joka luokiteltiin vuonna 1876 3. luokan risteilijäksi.


title: FS Limier (1866)

text: Alus tilattiin Brestin laivastontelakalta ja sen köli laskettiin 7. maaliskuuta 1865. Alus laskettiin vesille 1866 ja se liitettiin laivastoon vuonna 1868.